qundao/data-zh-poetry huggingface dataset:
崔家庄
作者：叶大庄
朝代：清

任是倪黄意境殊，林枯筱秃画来无。岳光含雪迎班马，河响捎风叫老乌。人近圣居孤学抱，天窥鲁望众灵趋。云端咫尺登封镜，刺促行程但首涂。
庆宫春·乙酉腊月十五夜雨忆俶玉用樊榭韵
作者：叶大庄
朝代：清
体裁：词

阵阵酸风，迎寒催冻，山斋孤闭林罅。残叶零红，纤蔬殢碧，冬容篱落堪写。□□□□，却消得、幽居静雅。烟檐忽黯，如注糟床，黄昏初罢。故人近住江城，愁到冲泥，日归时乍。山中景物，浓香胜雪，冷坐蜜梅花下。拥衾寻梦，五更转、熏炉添麝。洒窗繁点，急似吴篷，野桥春夜。
摸鱼儿·春尽游极乐寺海棠落矣用樊榭韵
作者：叶大庄
朝代：清
体裁：词

雪濛濛、落英如罽，僧庐风景依旧。三年两踏东华土，失意浑如病酒。君记否。墨样藤花、金样垂丝柳。重帘坐久。更疏雨声凄，斜阳影淡，低唱破樱口。来非偶，才过残红时候。郭外游人还有。斗茶读画山房晓，官酝宜赊三斗。香梦瘦。想春事都城、半落词家手。禅幢静昼。剩绿幄浓阴，叩门看竹，小约剪灯又。
春雨闲居招俶玉
作者：叶大庄
朝代：清

满山寒雨杜门居，睡到无聊起校书。人日草堂题句后，玉壶茅屋买春初。李花绽白梅相似，菜甲含黄柳不如。出郭风光君爱否，总期发兴赁篮舆。
桐江舟中漫成寄兰溪补堂明府
作者：叶大庄
朝代：清

水远山平去路长，梦残拥被晓天凉。平生听遍江南橹，第一关心是富阳。
水退韬庵拿舟往视
作者：叶大庄
朝代：清

传呼有客泛轻航，熟眼村翁识侍郎。一涨望衡知共视，两家插架喜无妨。雨来不已吟坡老，水大如斯过子桑。却与山中添故实，吾庐受冻属寻常。
点绛唇·初夏园居和俶殷韵
作者：叶大庄
朝代：清
体裁：词

一派红荷，前头一派黄金柳。梅炎难受。又试轻纨手。六柱油篷，写入图中否。家居久。雨声穿牖。梦在吴淞口。
玉漏迟·和俶玉从城中归陶江村居用樊榭韵
作者：叶大庄
朝代：清
体裁：词

秋斋眠乍倦。黄花雨歇，微嫌天短。说是君归，欲往蹴泥筇颤。琅琅一阕，总写尽、画家缣片。风似剪、渔村夜静，蟹灯沙眼。新寒满路霜林，紫翠垂檐，那人山馆。冷绝生涯，想得耦耕偕叹。买向云萝里住，便谢却江湖萍散。潮落矣，鹿门船初到岸。
琐窗寒·十六夜雪用樊榭韵
作者：叶大庄
朝代：清
体裁：词

昨雨刚停，晚寒峭甚，烟禽跳瓦。细听折竹，兽炭铜盆新冶。□□□□□□□，水边蓦记丁家树。正鮰鱼欲上，青裘贳酒，冷吟闲话。浅浅。分水汊。却在孤村，夜舂声罢。好事南中，堪卜丰年团社。似明朝千峰草堂，琉璃屏风和粉写。诏山僮迟迟开门，满径香云惹。
琵琶仙·橘溪夜泊
作者：叶大庄
朝代：清
体裁：词

寒月孤篷，空载得、黄叶满船而返。又早白雁，声声离程趁秋晚。极目是、芦烟苇雪，竹林外、荒罾谁管。田舍柴荆，酒家灯火，供客鱼饭。问溪上、聚族居人，看如此风波出门懒。耐得生涯淡泊，水石眠安稳。听处处、焙茶捣纸，愿一年、春雨无损。怎识岁暮归途，拥炉肠断。
瑞鹤仙
作者：叶大庄
朝代：清
体裁：词

看人家绕郭。元夕近、一片香泥漠漠。山昏雨丝落。盼张灯风好，银蟾楼角。池梅影弱。记醵钱、来趁社约。有长街火树，听唱闹蛾，满瓮春酌。最是村南去路，柳垞湾湾，渔庄花阁。齐钩绣幕挑青菜、斗红药。掷千金买夜，神弦吹送，拦江何怕浪恶。莫流光、误却微病，嫩寒也乐。
百字令/念奴娇·赵北口题壁
作者：叶大庄
朝代：清
体裁：词

匆匆去也，问离人心事、谁能拘管。驿路青山驴背影，细雨梦如春懒。杨柳渔庄，菰蒲蟹舍，画出江村晚。炊烟门巷，马通早又堆满。闲坐土锉煤炉，居然鱼米，似我家乡饭。更有十三红袖女，拉杂琵琶声断。下第光阴，少年风味，一醉原无损。奈侬多恨，拥衾灯火孤馆。
石壁客店
作者：叶大庄
朝代：清

众峡东回溪，风湍互跳旋。崭崭斗绝壁，绿削缺瓜面。单椒耸千寻，秋色丽丹绚。涧底伏潜流，琮琤声一片。羊肠在其上，窅窱祇如线。客店悬崖孤，居停信云善。竹镫酌新篘，擩染到诗砚。昨雨今初晴，舟行路尤便。下滩不用篙，上滩不用纤。十里方广岩，廿里永福县。
秋尽从文山归过开化禅院
作者：叶大庄
朝代：清

苇白吹花上竹林，霜澄湖水夜寒深。乱山遥看孤帆去，野寺间携短策寻。农歉稻香伤夏潦，僧愆茶话赏秋阴。不烦俯仰论陈迹，繄记风光恰在心。
绮罗香·寓斋寒夜
作者：叶大庄
朝代：清
体裁：词

风动糊窗，雨昏补壁，谁遣愁人宵坐。展卷旋抛，兀自拥裘惟我。围炭墼、懒拾馀香，拣茶饼、闲留微火。最妨他、暖尽寒生，冻檐折竹梦难妥。残灯孤照土炕，和闷哦诗罢，油花将坠。细数僧钟，雪气晓天如锁。念病夜、冷透衾窠，想晨妆、春融钗朵。又辨色、趋直而来，出门车没堁。
绮罗香·洪宅买菊归憩塔湖禅院用樊榭韵
作者：叶大庄
朝代：清
体裁：词

露重衣单，波圆被冷，篷背秋声如许。老圃幽容，绽出淡金无数。偎病蝶、半榻疏烟，伴寒蝉、一帘微雨。又和泥、担上江城，竹村黄雪蟹灯暮。僧楼销尽酒思，闲坐柴煨品字，塔铃孤语。明日西风，怕失青山眉妩。愁听水、梦里搀来，爱买湖、画中偷取。趁蘋花、摇到门前，认草堂是否。
绮罗香·留俶玉小饮，用樊榭韵
作者：叶大庄
朝代：清
体裁：词

近蜡蔬庖，江鲜雪嫩，少许也赢多许。苦嘱厨人，食谱从新更数。秋欲晚、菜酱迎霜，天乍寒、橘羹含雨。山中留客何勤，闭门消受竹棂暮。词边易搅笛思，总不断回肠，西风酸语。果是在家，那蹙秋鬟双妩。爱说饼、旧事重提，喜斗茶、新香再取。算个中、知味伊谁，君今眉皱否。
芸敏同居法源寺累月初夏余先出都作此为别
作者：叶大庄
朝代：清

四月南风雨新霁，麦花初飞柳条曳。短衣匹马走关河，回首觚棱在天际。故人落落金闺彦，横槊论才雄一世。手校华林《七录》书，石渠轮笔先承制。国家右文迈前古，汉学经生持绝诣，旷代承明著作家，卢钱王纪今谁继。佛楼镫光暗高树，日日绳床坐谈艺。诗派商量摘句图，碑林校证题名例。明知春尽将首涂，强为藤花三日憩。吾穷去矣固其所，断翮湖天叫凄戾。君胡亦复厌长安，金爵月明怆分袂。无田栖栖安得归，不饮兀兀甚于涕。帛槌茶磨清江居，自醵社钱作春祭。早晚题诗寄水庄，仪禺绝忆我家弟。潦倒残吟冷醉身，寥天海气吹妖蜧。
蕙兰芳引·和俶玉食蟹用樊榭韵
作者：叶大庄
朝代：清
体裁：词

闲忆水程，屡收缆、市沽宵午。最近水人家，入馔银刀切缕。鲜风扑鼻，对霜叶、冷寻香处。讶山斋宴客，闲坐相思无语。菊瓣零黄，蓼花坠紫，酒思难诉。漫落寞浇愁，那管柘枝狂舞。竹灯围影，诗翁闷聚。想去年、蜡雪一帘秋浦。
西子妆·端阳节近，偶感旧游，用梦窗韵
作者：叶大庄
朝代：清
体裁：词

栀盝油干，兰盆粉褪，梦冷螺峰香雾。水边人影酒边人，记停舟、画桥西堍。荷翻柳舞。总莫把、萍踪绾住。最伤情恁满斟蒲酿，归期何许。花时误。镜里红颜，又被春带去。火榴如血日如年，伴午眠、北窗高树。扬州旧句。蒿艾朱门空赋。负佳辰、闷坐萧斋听雨。
踏莎行·初春游虎丘饮阊门水阁
作者：叶大庄
朝代：清
体裁：词

镜里情怀，笛边风调。曼声度曲低声笑。小楼寒勒海棠花，杜鹃抵死花前叫。野寺春游，名园晚眺。落灯时节仙人少。真娘墓上雨潇潇，谁家冒雨烧香轿。
醉花阴·别意
作者：叶大庄
朝代：清
体裁：词

满院荼蘼如酒熟。万竹围吟屋。细雨湿春寒，靠着阑干，药鼎烟都绿。剪灯瀹茗花阴宿。梦断真难续。展转不分明，寄与江南，当作家书读。
金缕曲·连日雨甚，欣然见日月，霜天如画，就曼睩璞斋两君谈久，之归雨复作，补叠此解。
作者：叶大庄
朝代：清
体裁：词

五夜湘帘烛。记年时、秦淮艇子，鸭头春绿。泛宅沧江闲鸥似，牵得吴篷作屋。转撇去、南村松竹。乍过重阳宵宵雨，锁秋闱、闷谱淋铃曲。蒋山影，横窗幅。银蟾忽吐寒如玉。乞明珠、消除病渴，铜盘仙醁。宝树霜蛾清虚府，不艳人间腻福。奈又损、婵娟螺蹙。一阵凄潇檐沟响，替黄花、试把来朝卜。烦左手，晚香掬。
阳羡道中
作者：叶大庄
朝代：清

路入渔洋诗句中，铜官射鸭竹枝弓。落镫门巷家家雨，补被江程夜夜风。似雪溪光成罨画，方春花信在空濛。忍寒来访灵雏拍，满意填词作寓公。
雪狮儿·俶玉以雨后夜归楞严属和用樊榭韵
作者：叶大庄
朝代：清
体裁：词

莎村寒雨，冲泥夜返，燖汤新沐。静掩岩腰，壁火微穿篱绿。房随石曲。唤赤脚、彫胡炊熟。复自起、移灯拈句，巡廊花蹴。覆顶何惭无竹。便添墙补槛，休教牛触。刻意经营，受冻吾庐心足。汝吟我续。莫写得、牢愁盈掬。山窗独。鹆研薄冰敲玉。
韬庵再约游听水斋六月十八日往憩半山亭作
作者：叶大庄
朝代：清
体裁：七言律诗

书至先将出峡闻，僧云到寺夜初分。栖迟佛地缘何密，版筑山斋绩太勤。坚坐愿听无尽雨，孤行似逐不归云。盘陀祇合吾侪据，牵率谁期竟及君。
韬庵再约游听水斋六月十八日往憩半山亭作
作者：叶大庄
朝代：清

书至先将出峡闻，僧云到寺夜初分。栖迟佛地缘何密，版筑山斋绩太勤。坚坐愿听无尽雨，孤行似逐不归云。盘陀祇合吾侪据，牵率谁期竟及居。
高阳台·南旋过马驮沙，朋旧流连，排日张饮，清歌明烛，殆难为怀。
作者：叶大庄
朝代：清
体裁：词

京口寒潮，扬州晓雨，江天催我归船。池馆秋灯，词人终夕流连。草堂旧约樱桃会，付闲情、画里琴边。祇匆匆、花月光阴，诗酒华年。宣南社事蔷薇老，记一尊听曲，醉也凄然。芋火僧坊，竹炉烹雪无眠。来时与子荒城话，又西风、拉杂铜弦。恐明朝、芦花枫叶，冷逼吟肩。
齐天乐
作者：叶大庄
朝代：清
体裁：词

禅香满担无人买，三年蓦提旧事。乱后黄橙，兵间绿荔，尽是词家孤泪。霜林又坠。蜡造双拳，金镕一掌。弹指流光，佛边如水打包睡。小幅草堂画记。瓦盘乌几上，堆出秋意。陀利真香，兜罗别样，生本托根初地。园翁忽至。太念我多情，筠篮珍寄。泥首经幢，花源休再避。
齐天乐·兰山旅店和壁间韵
作者：叶大庄
朝代：清
体裁：词

关山等是窗前月，偏促离人宵起。灯盏寒更，车帷晓色，落得凄凉而已。倩谁料理。这酒病如年，诗愁似水。马尾杨花，北来相送六十里。模糊梦境非耶是，恰丁香开谢，辛夷开矣。雪屋篝衣，雨窗展卷，盼断家书一纸。茫茫春去。知何处天涯，真当恨死。明日黄河，又风沙堆里。
齐天乐·题湘烟阁秋蝶扇子
作者：叶大庄
朝代：清
体裁：词

疏篱一抹斜阳暝，寒花褪红谁省。病翅销香，残衣坠艳，禁得几番宵冷。呼茶强饮。正绣被霜凄，华灯雨警。话到南朝，画中金粉些儿影。商声吹得梦懒，又断云流水，苍凉诗境。绿剩苏畦，黄遗菊圃，帘外相思人静。罗浮酒醒，记婪尾秋光，消除俄顷。付与西风，药阑眠夜永。
挽内弟黄叔勤联
作者：叶大遒
朝代：清
体裁：联

嗟嗟长吉，天上虽不苦也，其奈阿奶何，忍看寸草摧心，未报春晖先萎落；申申女媭，地下果相逢乎，且修来世罢，若向石林问状，为言壮岁尚蹉跎。
挽杨仲愈联
作者：叶大遒
朝代：清
体裁：联

南州冠冕，西掖文章，当时日下声华，擅汝士胜场，多少才人齐压倒；北海酒樽，东山丝竹，绝代风流人物，问吴淞江水，如何去浪不淘回。
过槜李访曹秋岳先生不遇
作者：叶奕苞
朝代：清

谁识跫然空谷音，鸿泥重印费追寻。蠹应骄我藏书穴，雀似知公闭户心。数驿江淮归路近，半庭雨雪过年深。相携不少龙门客，惆怅云封翰墨林。
宜沟店题壁
作者：叶子眉
朝代：清

马足飞尘到鬓边，伤心羞整旧花钿。回头难忆宫中事，衰柳空垂起暮烟。
舟夜行
作者：叶孝基
朝代：清

冥色山水合，凄然一棹过。岸移云意懒，波定月痕多。乍喜孤村火，遥怜别浦歌。倦游人不寐，前路问渔蓑。
重九日重游华藏和谈处士
作者：叶孝基
朝代：清

鼓枻竟何往，言寻湖上岚。旧林枫树赤，新雨石苔蓝。粳稻入蓬户，天香发小龛。重来华藏老，白发照空潭。
重游震泽泊舟鼋头渚
作者：叶孝基
朝代：清

欲将土胃浣纯灰，不遣胭脂到水隈。荫壁虬松吞宿雾，蹲波怪石锁苍苔。舟因舴艋鱼偏狎，人似凫鸥鸟不猜。何事风流狂少伯，功成犹拥越姬来。
贺张百熙60寿联
作者：叶守纲
朝代：清
体裁：联

觉世聪明，伯仲伊吕；匡时经济，兴隶恒荣。
南歌子·寄七姊查夫人眉令
作者：叶宏缃
朝代：清

桂殿清香杳，桐阶夜色浮。孤灯门掩有人愁。几点无情蕉雨、滴心头。雁影寒烟树，蛩声冷翠楼。西风迢递疾如流。吹老芦花又入、鬓边秋。
望江南
作者：叶宏缃
朝代：清

人别后，独自倚窗纱。画谱懒图连理树，绣床羞刺并头花。愁思近来加。
望江南
作者：叶宏缃
朝代：清

人别后，锦字倩谁传。心逐雨花台上客，情牵桃叶渡头船。终日闷恹恹。
浣溪沙·初夏
作者：叶宏缃
朝代：清

开遍蔷薇小院香。乍晴梅雨蝶飞忙。一溪新碧浸鸳鸯。古帖午临欹枕倦，瑶琴晚奏短襟凉。倚栏远望又斜阳。
浣溪沙·题女史杨倩玉《远山遗集》
作者：叶宏缃
朝代：清

吹落双星雁独归。断魂残梦绕花枝。西风冷落旧罗帏。黛笔难描索笑影，泪珠抛作乱红飞。挑灯读遍远山词。
踏莎行·秋闺
作者：叶宏缃
朝代：清

寒雁侵吟，篱花伴绣。萧疏一派秋时候。曲栏倚遍望天涯，斜阳断处青山瘦。屏掩银床，篆喷金兽。芭蕉影压疏帘皱。那堪月上又黄昏，声声露滴梧桐漏。
挽张百熙联
作者：叶宗俊
朝代：清
体裁：联

中国多材，怪他衮衮诸公，愿问只知张广雅；哲人其萎，愿与莘莘学子，馨香同祝阮仪徵。
采花蜂
作者：叶宝林
朝代：清

遍采名园万树芳，春风鼓铸满篝粮。徒劳巧酝三冬计，讵料难留百叠房。甘苦不须重借问，难辛回忆倍堪伤。若还解得为谁语，随分安身是道场。
初夏乐丛开公以诗见招屡期不果依韵酬简
作者：叶封
朝代：清
体裁：七言律诗

落花随涧泻红泉，浓树和云覆绿烟。玉版可参惟一味，粒松能种合孤妍。将偷闲日因过院，见买清风不用钱。惆怅幽期频自失，胜情空忆古人贤。
卢岩观瀑布
作者：叶封
朝代：清
体裁：古风

山穷壁立劖崖岸，如悬大瓠刳其半。瀑水遥从云外来，风雨苍茫吹不断。晴岚晻蔼秋复春，霏微淅沥无昏晨。亦觉轻阴散霢霂，逶迤石罅生粼粼。尔乃满盈雷雨作，喧豗淜湃倾丛薄。崇朝霁色洗芙蓉，万丈银河自天落。北望群峰隐若蹲，惊趋哀壑争飙奔。沧溟潮生浪花白，腾波急溜冲云根。碧崿承流湱欲溃，冰山乍倒璚枝碎。玉龙被剸鳞甲摧，激怒难回乱飞坠。从兹直下垂天绅，建瓴之势无停轮。累累小珠大珠堕，崩涛积雪浮松筠。曦晖照见闪虹电，云彩徘徊净霜练。微风忽度相欹斜，细雨轻烟拂人面。仰观不足常淙淙，厥状非一难形容。昼暮阴晴亦屡异，穷工极态烟光重。越昔卢鸿宅其下，翠庭樾馆何潇洒。岩因其姓以为名，高蹈应空后来者。君不见龙潭石淙皆绝奇，奇在嶙峋水挟之。卢岩之奇独在水，林壑藉以增幽姿。况且嵩中水泉少，潺湲不绝无如斯。旷然疑是别天地，胡勿于此诛茅茨。吾将老矣始一遇，乐此忘疲忽天暮。扶筇出壑久踟蹰，犹恐涛声在深树。
大仙峡
作者：叶封
朝代：清
体裁：五言律诗

绝涧通幽径，扶筇择步过。高厓危下鹘，重磴曲如螺。云破鸣泉落，春寒剩雪多。谁言中有地，不识在山阿。
嵩阳书院简耿逸庵
作者：叶封
朝代：清

荒院重开地，周庐益美轮。吾衰期复古，道在信传人。乔木能无恙，今居必有邻。回思经始日，仅尔薙荆榛。虚堂远尘累，乐地几朋来。游息无非学，文章亦见才。经行黄叶下，取次碧筠栽。伫想惟吾友，清心绝点埃。
嵩阳书院简耿逸庵·其一
作者：叶封
朝代：清
体裁：五言律诗

荒院重开地，周庐益美轮。吾衰期复古，道在信传人。乔木能无恙，今居必有邻。回思经始日，仅尔薙荆榛。
嵩阳书院简耿逸庵·其二
作者：叶封
朝代：清
体裁：五言律诗

虚堂远尘累，乐地几朋来。游息无非学，文章亦见才。经行黄叶下，取次碧筠栽。伫想惟吾友，清心绝点埃。
愚山至得王昊庐侍读寓书奉答
作者：叶封
朝代：清
体裁：七言律诗

虽至名山似谪居，顾瞻清禁引华裾。陈情已遂无遗恨，载笔相传有赐书。人立云端高独鹤，客来秋晚寄双鱼。风尘却愧非仙骨，枉问丹砂叹久虚。
故兴献帝陵
作者：叶封
朝代：清
体裁：古风

桥陵龙升空剑履，谷林通树非观美。骊山冢底凫雁销，青梧树下麒麟委。郢州城东纯德山，郁郁佳城余废垒。寝殿灰飞华表孤，曲渠泉涩朱门圯。生为藩王殁称帝，松柏无烦向西靡。祇怜拱木已尽摧，犹幸前和未遭毁。缅怀建文与景皇，手握乾符作天子。易名莫获及其身，追王偏能尊既死。当时议论争短长，事久终应定谁是。吁嗟竹简出人世，零落蟾蜍盛滴水。一双玉鱼犹宛然，三重铜棺亦徒尔。为君难保不失势，带剑上丘古如此。遥瞻斜照十三陵，尚护闲云暮山紫。
洛水怀古
作者：叶封
朝代：清
体裁：七言绝句

托怨灵妃赋《感甄》，多情玉枕暗伤神。莫嫌泣豆相煎急，蚤与君王作路人。
赠别林蜚伯户部
作者：叶封
朝代：清
体裁：古风

软尘如海汎溟涬，蜃气楼台眩光景。芸芸朝暮轰喧豗，不问公私蛙蛙黾。九逵车马轇轕驰，盛者炎炎衰者冷。谁其摆脱萦搅缘，解听晨钟梦魂憬。异哉林子独天挺，身虽酬酢心自静，曩予彊持手版时，窃怪阔迂太孤鲠。逢君相视笑莫逆，谓能潦倒乐与并。狂吟往返读且赓，贳酒招寻醉还醒。只应方枘成锄铻，奚有疏观枉见省。言诗今数新城王，顾谓两生特清警。一人知己古所难，念此胸怀日耿耿。比来俯仰分升沈，依旧从容泯畦町。俄传布诏徵儒流，谬叨同举惭公等。天庭掞藻旷代稀，我本空疏君暇整。无如刺绣输倚门，何况撞钟以寸莛。半生夜堕眢井中，一瞬云过泰山顶。嗟乎六忆勿复歌，聊胜五穷竟靡骋。浮湛郎署犹避世，拥肿支离直县瘿。侧闻阴盛则变常，杞人之忧更怲怲，喟然归去江湖边，愿忍长饥决幽屏。淡交屈指宁可多，会面为期几何顷。凤翔千仞鸿亦冥，下视枋榆乱榛梗。滔滔才水委逝川，落落吾侪终爱鼎。
雨后立秋独由寒溪循路听泉至西山寺即事呈开公
作者：叶封
朝代：清

愁霖及稍霁，独往听流泉。莲漏寒溪外，松风古阁边。有山须磊砢，无水不潺湲。得石披襟坐，澄怀一洒然。如此泉声好，能禁野兴生。空池收滴沥，危石漱琮琤。逝者从观道，清兮可濯缨。幽期在林樾，取次上头行。散步逢秋蚤，寻僧到上方。因之开昼定，喜为煮泉尝。庭草绿随意，岩花红断肠。淙淙幽涧响，盈耳沃清凉。摊书临断壑，倚槛近斜曛。为爱鸣寒玉，还因诵碧云。松涛兼淅沥，花梵更缤纷。输尔闲朝暮，经行坐卧闻。
雨后立秋独由寒溪循路听泉至西山寺即事呈开公·其一
作者：叶封
朝代：清
体裁：五言律诗

愁霖及稍霁，独往听流泉。莲漏寒溪外，松风古阁边。有山须磊砢，无水不潺湲。得石披襟坐，澄怀一洒然。
雨后立秋独由寒溪循路听泉至西山寺即事呈开公·其三
作者：叶封
朝代：清
体裁：五言律诗

散步逢秋蚤，寻僧到上方。因之开昼定，喜为煮泉尝。庭草绿随意，岩花红断肠。淙淙幽涧响，盈耳沃清凉。
雨后立秋独由寒溪循路听泉至西山寺即事呈开公·其二
作者：叶封
朝代：清
体裁：五言律诗

如此泉声好，能禁野兴生。空池收滴沥，危石漱琮琤。逝者从观道，清兮可濯缨。幽期在林樾，取次上头行。
雨后立秋独由寒溪循路听泉至西山寺即事呈开公·其四
作者：叶封
朝代：清
体裁：五言律诗

摊书临断壑，倚槛近斜曛。为爱鸣寒玉，还因诵碧云。松涛兼淅沥，花梵更缤纷。输尔闲朝暮，经行坐卧闻。
大雪和东坡韵
作者：叶居仁
朝代：清
体裁：七言律诗

窗前压断几枝纤，静夜深深刁斗严。新竹支离酣阮籍，老松刻画愧无盐。螟蝗入土空成蛰，雕鹗虽寒不傍檐。自笑狂夫狂不了，携壶欲上玉山尖。
湖上
作者：叶广
朝代：清
体裁：五言绝句

微风驱纤云，澄波浴华月。不见湖上人，但闻歌声发。
银瓶山
作者：叶广
朝代：清
体裁：五言律诗

陟彼银瓶山，万壑在其下。云从衣上生，泉向空中泻。树密乱啼莺，崖悬迟度马。峰回路欲迷，揽辔问樵者。
题画雁
作者：叶庆桪
朝代：清

更无残梦落池塘，乍可分翔逐稻粱。芦荻萧萧秋思迥，孤飞此夜宿唐昌。
天成寺秋夜与屈思斋话别
作者：叶廷栋
朝代：清
体裁：七言律诗

对酒难将酒入唇，挽留无计暂相亲。那堪缱绻分今夕，何处飘零著此身。碎雨寒烟黄叶寺，残山剩水白头人。明朝愁看孤帆挂，世外阇黎亦怆神。
竹隐山房赠郑幼真
作者：叶廷琯
朝代：清

万竹绿无际，一峰青真情。草堂佳处构，高卧足平生。身入辋川画，人传谷口名。侯封千户富，那及隐君清。
观金子春烟波画船册子偶忆吴中旧游
作者：叶廷琯
朝代：清

江南此境最销魂，旧梦摩挲尚有痕。双橹曳声回绿水，千镫浮影送黄昏。秋风蘋叶寻诗路，细雨桃花卖酒村。他日五湖容泛舸，鸱夷名姓待君论。
仙桃迹在黄鹄矶上
作者：叶廷芳
朝代：清
体裁：七言绝句

度世仙桃隐薜萝，行人日日此经过。传名何必徵虚实？孝子原无慈父多。
同友人登黄鹤楼
作者：叶廷芳
朝代：清
体裁：七言律诗

当年曾访晴川树，此日才登黄鹤楼。玉笛不闻江水静，白云常绕鄂城秋。辛家有酒泉空在，吕老无心迹尚留。我亦凤凰台上客，萍踪四海漫遨游。
挽张之洞联
作者：叶开寅
朝代：清
体裁：联

劝学居天下之先，开风气，正人心，湖经江四教列科，幸得为再传弟子；谥法继湘阴而后，匡时艰，恢相业，同光宣三朝宏济，赖有此一个儒臣。
村居即事
作者：叶德徵
朝代：清

远岫平林小板桥，江乡僻处谢尘嚣。风侵谭氏村前树，月落孙家渡口潮。雨岸荻芦秋瑟瑟，一群凫雁夜萧萧。渔镫明灭沙洲外，箬笠棕蓑胜黑貂。
道光甲辰夏五月得遂启諆大鼎周宣王时物也置之金山作歌纪事用王西樵焦山古鼎歌韵
作者：叶志诜
朝代：清

我生嗜古勤搜索，左右罗陈殊卓荦。岐山有客携鼎来，神物乍见缘耕作。其文百有卅四字，载纪元戌刊蛮洛。命汝帅师遂启諆，嘉绩用张达陛阁。经维四方实乃功，猃狁博伐边陲愕。折首六百执五十，先生威震军声乐。十有三年正月吉，史淢册命赖贝博。作庙作器荐馨香，乘饰服饰褒鹰鹗。想像宣王中兴年，桓桓拨乱如摧萚。石鼓著辨徒滋凝，铜盘取证足相酢。方今偃武际升平，宝鼎一出光岩壑。求珠何幸值因缘，怀璧从来戒贪攫。吉卜合付名山藏，浮玉嵯峨江流错。摩挲传诵诩游人，典守呵护凭海若。焦山之鼎阅四年，伯仲相望慰落寞。见闻诧兹希有珍，注经校史群攻错。烟云过眼如是观，万古光芒烛高廓。
凄凉犯·木芙蓉
作者：叶慧光
朝代：清

秋江水浅红蕖落，寒英又遍江岸。画船歌歇，西风渐紧，绮罗重换。鸳鸯拆散。但留得、寥天一雁。带衰杨、萧疏几线，杳杳斜阳晚。那更新霜溅，渡萧辰、恁般清怨。溪花落尽，剩娉婷、尚疑人面。待插银瓶，怕憔悴、愁颜莫展。更伊谁、无情酒盏向汝劝。
宣清·秋怀
作者：叶慧光
朝代：清

雨霁新凉，小院垂帘，秋风萧萧恁早。听哀蝉、尚恋碧阴，又寒蛩、暗泣荒草。病发凋零，愁容损减，伤人易老。叹于今、了无多，吟风嘲月怀抱。便再谱花牒，别翻水调，知音人去杳。且学坐蒲团，破除烦恼。洞天白云最好。一片冰心对莲花，去栽瑶岛。
真珠帘·孤雁
作者：叶慧光
朝代：清
体裁：词

冥冥万里呼群急。叹浮生、也复漂流南北。一点落平沙，认往时踪迹。辗转惊魂犹未定，正雪满、寒滩芦荻。恻恻。待写怨留情，不成行墨。清影独占天涯，傍潇湘苦竹，泪痕凝碧。天半动哀声，似断弦瑶瑟。十二楼中明月夜，怅旧侣、那堪思忆。凄绝。只孤鹤横江，似曾相识。
眼儿媚·上冢
作者：叶慧光
朝代：清

半篙春水碧罗纹。流出杏花村。行人陌上，纸钱飞蝶，细雨如尘。归来似醉浑无力，界面尚啼痕。金炉香冷，纱窗月上，灯火黄昏。
彭南溟迁泺上
作者：叶承宗
朝代：清

彭生阀阅子，兼之湖海士。意气薄云霄，神情在山水。貌物如有神，不独得其似。四壁虽萧然，耻以丹青市。自子初临泉上游，香毫冉冉画寒流。叶郎大笑向人说，泺水新来顾虎头。
赵埠口
作者：叶承宗
朝代：清

长堤密柳板桥连，红蓼花中系钓船。渔父狂歌归酒市，高竿挂网夕阳边。
减字木兰花·远眺
作者：叶文
朝代：清

长安陌路。来往征车宁计数。底事关心，远隔天涯没信音。刚才捲幔。偏惹杨花争扑面。那得人归，只见黄莺作对飞。
凭栏人
作者：叶文
朝代：清

渺渺春风忆瘦腰。空见垂杨踠地飘。凭栏魂欲消，长条复短条。
䢴上同周大西编修王雪洲给谏夜坐时大西雪洲各有所适予亦将还吴门·其一
作者：叶方蔼
朝代：清
体裁：五言律诗

楚客三年别，吴歈一夕同。峡云虚旦暮，沟水忽西东。杯度深更雨，灯残静夜风。有怀俱不寐，非是为飘蓬。
䢴上同周大西编修王雪洲给谏夜坐时大西雪洲各有所适予亦将还吴门·其二
作者：叶方蔼
朝代：清
体裁：五言律诗

龊龊人谁笑，营营俗共称。秪应悲晼晚，莫更羡飞腾。往事真骑虎，今身得纵鹰。贾生两行泪，无路洒桥陵。
䢴关旅次酬雪洲
作者：叶方蔼
朝代：清
体裁：五言律诗

以我悠悠者，怜君落落神。兹游欣接袂，把卷忽沾巾。此事推袁久，何人说项频。江湖相对意，休恨二毛新。
一夜
作者：叶方蔼
朝代：清
体裁：七言律诗

一夜秋风遍草堂，空阶凉月迥如霜。水禽噪客喧兰渚，山鬼窥人傍荔墙。漫兴诗成閒处咏，绝交书在箧中藏。祢衡短折嵇康死，始信时危不易狂。
一炷
作者：叶方蔼
朝代：清
体裁：七言律诗

一炷心香半夜钟，落花时节感相逢。未知别后情何限，但觉春来恨便浓。官阁鹖曾欺彩凤，洞房犬亦号乌龙。尘间真伪诚难辨，弱水仙山隔万重。
七月一日大雨书署壁
作者：叶方蔼
朝代：清
体裁：古风

七月一日南风急，倒卷海水水飞立。天吴纷趋海若走，怒涛恶浪訇相射。野夫梦里枕席惊，忽疑万马中原奔。又似刀摩与剑突，鎗鎗铜铁烟尘昏。披衣视天天容墨，扶桑金鸡叫不得。但见玉女投壶失笑屡开眼，东方阿香掉车扇。霹雳须臾床榻成深渊，龙宫鬼国在眼前。拔剑裂眦忽大叫，失势恐落馋蛟涎。谁为纵此雨工恶，我欲乘云诉寥廓。虎豹森森争攫人，九关不肯轻开钥。上帝尊严绛阙㞐，白玉为阁黄金除。瑶池传觞百灵醉，那知下土民为鱼。罡风吹我堕尘陌，犹闻哀声满薮泽。裂裳拥被塞耳卧，冻蚕缩茧鸟塌翼。君不见长安衮衮多公卿，冲泥跃马气横参。朝来泚笔缘何事，惟颂商家傅说霖。
万柳堂即事·其一
作者：叶方蔼
朝代：清
体裁：七言绝句

亚夫营畔知多少，陶令门前信有无。何似平泉今日好，春风舞遍万千株。
万柳堂即事·其三
作者：叶方蔼
朝代：清
体裁：七言绝句

树人树木理相同，此世终思软美工。涧底贞松郁千尺，为经霜雪更菁葱。
万柳堂即事·其二
作者：叶方蔼
朝代：清
体裁：七言绝句

欲构凌云百尺台，须求岩壑不凡材。君看婀娜千条色，好与行人系马来。
上冯相国二十四韵
作者：叶方蔼
朝代：清
体裁：五言排律

列郡青齐大，东连万里津。地钟星斗异，帝赉股肱新。仪凤鸣岐岭，非熊猎渭滨。乘时逢圣代，翊运赖斯人。早应金瓯卜，旋闻玉铉陈。紫宸扶日月，黄阁掌丝纶。变理三公贵，都俞一德亲。恩波天浩荡，风采岳嶙峋。袖拂祥烟细，笺题御墨频。小心常翼翼，大议必谆谆。巩固思磐石，绸缪在徙薪。长庚光独旦，霖雨泽皆春。吐握招多士，休容识个臣。宅师襄黼扆，赞化补鸿钧。行使横戈偃，将令比屋淳。清名传饮蘖，正色厉垂绅。燕许文章并，夔龙事业均。志长缘报国，发短为忧民。听律知佳节，悬弧及令辰。尚方颁翠釜，别墅会朱轮。偃盖松逾茂，修翎鹤更驯。吹嘘惭寸卉，游泳托纤鳞。靡禄曾无补，抠衣幸有因。惟应颂平格，翘首仰高旻。
上曲沃公
作者：叶方蔼
朝代：清
体裁：七言律诗

两朝出入秉丝纶，共识先皇社稷臣。肝胆倾来缘荐士，头须枯尽为忧民。敢同门下三千众，耻作阶前十九人。何事感恩心独切，一年两度沐陶钧。
上林署中紫薇一株花开特茂
作者：叶方蔼
朝代：清
体裁：五言律诗

念尔非凡种，缘谁谪堕来。亦知颜色好，却背艳阳开。影弱依书幌，枝低亚酒杯。托根同失地，欲去更徘徊。
上王子雍先生
作者：叶方蔼
朝代：清
体裁：七言律诗

三年函丈沐清光，玉笋叨陪最末行。自笑门生新印绶，却惭夫子旧宫墙。莺啼浑欲迷芳树，燕语犹能记画梁。惟有衔恩知不忘，寸心应共海波长。
上高阳公
作者：叶方蔼
朝代：清
体裁：七言律诗

紫霄烟霭昼沉沉，独掌鸿钧副帝心。万卉齐摇松自劲，众流皆涸海常深。岂贪黄阁形须画，要与苍生旱作霖。一物祇今无失所，肯教爨下有遗音。
上高阳公
作者：叶方蔼
朝代：清
体裁：七言律诗

紫霄烟霭昼沉沉，独掌鸿钧副帝心。万卉齐摇松自劲，众流皆涸海长深。岂贪黄阁形须画，要与苍生旱作霖。一物祇今无失所，肯教爨下有遗音。
不识
作者：叶方蔼
朝代：清
体裁：五言绝句

不识平阳宅，今看拂面花。春风是何物，只许在君家。
与友人饮酒五首·其一
作者：叶方蔼
朝代：清
体裁：古风

兹酒清且美，何如顾建康。汪汪照尊卣，湛然几席光。吾素不名饮，而颇知平章。恶酒如暴客，踅人势莫当。涓滴乍沾吻，芒角突撑肠。甜酒如佞人，柔媚非善良。多食苦烦闷，关鬲暗受伤。拒之恐不速，那敢洗盏尝。顾独爱兹酒，一举尽累觞。意切比中行，岂若狷与狂。冲和得至味，令吾形神臧。古称君子交，唯淡乃久长。
与友人饮酒五首·其三
作者：叶方蔼
朝代：清
体裁：古风

唐尧罄千钟，尼父尽百觚。季路苦嗑嗑，十榼不能无。两圣暨一贤，相望千载孤。看君比长鲸，一吸无江湖。入室或未优，升堂谅有馀。吾饮不五合，欹倒须人扶。醉中发高咏，犹自述黄虞。鄙哉斗筲器，斯岂圣人徒。
与友人饮酒五首·其二
作者：叶方蔼
朝代：清
体裁：古风

京洛多贵人，张筵日兼夕。名酒产四方，不胫走都邑。宁愁道里远，往来辄置驲。人肩或颠仆，马背时汎溢。每计一罂到，何啻十金直。缄题复再拜，辇载输豪室。贵人酒苦多，对之宛不识。譬若汉廷上，用人常薪积。弃掷壁落间，累累等塼埴。吾如扬子云，一䲭求未得。兹酒偶然至，相夸动颜色。瓮面未及启，酒器已屡拭。折简召吾友，引杯同岸帻。清圣浊亦贤，从容考其德。物遇良有时，奚用多恻恻。笑彼井泉冽，终古叹不食。
与友人饮酒五首·其五
作者：叶方蔼
朝代：清
体裁：古风

昨日公卿侧，逐队前上寿。低头不出气，有若三日妇。酒行尽膝席，四坐停觞久。仰面吐一言，愕眙下堂走。今朝遇故人，雨中剪春韭。发醅新瓮香，馋涎免流口。促坐共嗢噱，浑似脱械杻。不知乌雌雄，那问兽牝牡。指吾头上冠，譬彼阶前帚。董龙今安在，此时何鸡狗。君毋多酌多，恐吾犹狂否。吾狂醒较多，醉来复何有。
与友人饮酒五首·其四
作者：叶方蔼
朝代：清
体裁：古风

吾爱刘伯伦，饮酒得真味。五斗差解酲，浩歌过朝市。君看如此人，底物视富贵。一锸动随身，即是窀穸具。形躯尚作达，外嗜那足累。不见卫与霍，戚里薰天势。起家象祁连，今亦成平地。欲浇一杯酒，枯骨无生气。
与周生
作者：叶方蔼
朝代：清
体裁：七言绝句

舶客寻芳渡海迟，千重铁网罥尘丝。夜来忽诧前洲火，新见珊瑚长一枝。
与雪洲饮酒作
作者：叶方蔼
朝代：清
体裁：古风

王郎手持金叵罗，长鲸一吸无洪波。叶生攒眉对醽醁，却看卮酒如鸩毒。王郎大笑绝冠缨，髭髯拂盏俱有声。旧日交游久零落，眼中之人惟曲生。自古贤圣嗜此物，君今不饮名真缺。唐尧千钟孔百觚，淳于一石季十榼。头上须留陶令巾，腰间常荷刘伶锸。拨闷端如雨洗尘，浇愁还似汤驱雪。醉乡何贤愚，憧憧来往无巧拙。醉乡何昏旦，漫漫长夜无日月。盗蹠何浊，伯夷何洁。鸾鸟何祥，鸱鸮何孽。陶然付混沌，万轮齐一辙。叶生掉头不肯休，谁能解释心烦忧。哺糟啜醨矜达节，嗟予自愧非其俦。君不见汝乡屈大夫，行吟憔悴湘江头。便令云梦变春酒，更教大别成糟丘。詹尹引觞渔父劝，借问此子肯醉不。
丙午元日和吴处士
作者：叶方蔼
朝代：清
体裁：七言律诗

身世无劳唤奈何，宦情乡思两蹉跎。酒中千日秪嫌少，鬓上一星犹怪多。标格未妨梅冷淡，风怀犹怯柳婆娑。何人能解阳春意，怪尔轻为白雪歌。
丛祠
作者：叶方蔼
朝代：清
体裁：七言律诗

冕服巍峨列像崇，也应一国有三公。那知此日生民病，惯窃从来造化功。篝火妖狐鸣半夜，啄腥怪鸟噪西风。堪怜野老纷陈乞，犹自殷勤望岁丰。
东城行
作者：叶方蔼
朝代：清
体裁：古风

东城上酒一尊，东城下冢三尺。分明记得冢中人，旧是东城饮酒客。昔日高台贮歌舞，今朝废院牵荆棘。繁华俄逐东逝水，欢娱难驻西飞日。登丘一长望，惟见草间狐兔纵横迹。欲弹雍门琴，悲风转萧瑟。世无孟尝君，谁能听之生于邑。君不见千人万人邪许声，东城又报新第成。
东山一草亭
作者：叶方蔼
朝代：清
体裁：五言律诗

东山一草亭，雨屐偶来经。烟径封犹湿，苔痕洗更青。欲窥泉的的，羞照鬓星星。捉鼻何人事，苍生梦已醒。
东方朔故里
作者：叶方蔼
朝代：清
体裁：七言绝句

据地曾闻隐汉庭，残碑斜日树冥冥。禅衣丝帻俱承宠，谁向金门问岁星。
严朱二徐四检讨夜集
作者：叶方蔼
朝代：清
体裁：五言律诗

黄叶门前径，秋深断客踪。却怜今夕会，共听帝城钟。未稳栖枝鹊，难平咽砌蛩。论心诸妙在，宁惜岁寒逢。
中秋夜对月独坐三首·其一
作者：叶方蔼
朝代：清
体裁：五言律诗

乍雨却成别，忽晴如有期。人誇方满际，吾惜渐亏时。消息谁相待，升沉自不知。此中能会得，何用问庖牺。
中秋夜对月独坐三首·其三
作者：叶方蔼
朝代：清
体裁：五言律诗

楚蜀方添戍，江闽未息兵。国忧今日急，民命此时轻。短杵传邻怨，长谣识旅情。殷勤中夜月，好炤铁衣明。
中秋夜对月独坐三首·其二
作者：叶方蔼
朝代：清
体裁：五言律诗

远雾参差卷，明河浅淡流。清光能皎皎，孤客共悠悠。败砌吟虫杂，卑枝宿鸟幽。寂喧随物感，吾意总无留。
中秋对月有感
作者：叶方蔼
朝代：清
体裁：五言律诗

不遣微云滓，依然此太清。无私应解照，有象尽能呈。影浴金河净，光含玉露盈。流萤何意绪，犹向隙窗明。
丹徒镇题同年蒋解元壁
作者：叶方蔼
朝代：清
体裁：七言律诗

曾题名姓压群英，献赋归来昼掩衡。北阙已无求骏意，南山空有饭牛情。马卿岂合称才子，阮籍终应唤老兵。醉后掀髯重看剑，与君悔作两儒生。
为人寄荆州守
作者：叶方蔼
朝代：清
体裁：七言律诗

荆南风物美如何，三十专城拥传过。应怪赋如鹦武少，空传士比鲫鱼多。吴山东望峨峨影，蜀水西来浩浩波。恐有依刘王粲在，登楼莫令怨蹉跎。
为汪舍人题画
作者：叶方蔼
朝代：清
体裁：七言绝句

高楼烟暝欲微昏，黄叶声中自掩门。疑有幽人据梧坐，嗒然终日竟忘言。
乌
作者：叶方蔼
朝代：清
体裁：七言律诗

群飞群趁夕阳西，哑哑天边接翅齐。秦女机头愁未歇，蜀姬弦里怨初低。风号黑夜凭巫语，月冷黄沙杂鬼啼。莫笑纷纷恶毛羽，凤城多半是君栖。
乙已除夕前一日邀吴处士小饮时予自都下归抵家六日矣
作者：叶方蔼
朝代：清
体裁：七言律诗

窗拂虫丝径剪莱，为君解榻暂徘回。无多景已除将尽，有几人能暇即来。碧袅香抽双穗出，红催烛报一花开。相逢莫漫嗟穷老，差胜天涯浊酒杯。
九日三高士墓下作
作者：叶方蔼
朝代：清
体裁：五言律诗

欲登最高处，应知不在山。来寻逸士冢，恍睹昔人颜。俯仰世俱远，徘徊心自閒。却怜辨亡客，入雒几时还。
九日直南书房同说岩梦敦澹人诸公限韵二首·其一
作者：叶方蔼
朝代：清
体裁：七言律诗

禁里秋光似水澄，校书终日对良朋。恩深共拥三重席，寒近先思半臂绫。暮齿自羞识路马，俊才真羡得霜鹰。相看诗兴谁偏健，尽让蝥弧及早登。
九日直南书房同说岩梦敦澹人诸公限韵二首·其二
作者：叶方蔼
朝代：清
体裁：七言律诗

大官法馔笑时叨，独向佳辰感二毛。幸免风前欺落帽，秪愁筵上怯题糕。心惊白雁秋空迥，人比黄花晚节高。下直浑疑身尺五，中宵铃索梦还劳。
书愚山少参送黄君诗后二绝句·其一
作者：叶方蔼
朝代：清
体裁：七言绝句

牵衣泣别最堪悲，不信真成永诀期。归望国门那便哭，犹疑白发倚闾时。
书愚山少参送黄君诗后二绝句·其二
作者：叶方蔼
朝代：清
体裁：七言绝句

故国三千驿路尘，哀猿落日叫还频。不知流血能多少，肠断东西南北人。
书所见
作者：叶方蔼
朝代：清
体裁：七言绝句

真有高名动至尊，临轩色笑借春温。反风渡虎偶然尔，今日亲闻长者言。
书董侍御斋壁
作者：叶方蔼
朝代：清
体裁：五言律诗

长安惟此径，日日绿苔生。地僻尘难到，窗幽梦易成。汲泉防竹洗，分食待禽鸣。笑对花开落，知君不系情。
予与秦中李大令屺瞻相慕甚久尚未识面旅中忽蒙枉顾值其初罢官感赋此诗
作者：叶方蔼
朝代：清
体裁：七言律诗

鼓罢焦桐叹绝伦，相逢都惜爨馀身。多时把卷亲佳句，忽地通名似故人。万累未除那免恨，一官虽去尚留贫。钓璜梦卜寻常事，闻道君家渭水滨。
予久慕浙东黄太冲先生恨未之见四明董孝廉过访询知为太冲门人于其南行作此送之并寄黄先生
作者：叶方蔼
朝代：清
体裁：古风

会稽有大儒，世系出忠门。黄童名无双，白首晦丘园。六经探奥窔，百氏穷渊源。躬蹈某与轲，不肯托空言。青衿数十徒，讲诵彻朝昏。曾经其指授，规矩秩秩存。吾聆声誉久，仰止情弥敦。一官苦束縳，负笈失讨论。董生家东海，献赋来帝阍。视吾颂一篇，浩浩三峡奔。所言虽甚夥，仁义实本根。进止更可观，语笑蔼春温。都雅周容刀，贵重鲁玙璠。惊问所师谁，答云是黄君。闻之增慨慕，寸心暗自扪。譬如观河者，溯源必昆崙。便欲裁尺书，因风附南云。绵邈溯大始，涬溟䆒无垠。阴阳所管摄，方册所罗陈。圣狂何悬阔，王伯何剖分。一一质茫昧，了了破紏纷。书成再三读，羞涩还手焚。寸莛撞黄钟，如何不逡巡。徒询容貌异，那得謦欬真。在昔文中子，道学偪河汾。韬迹隐弗仕，著述儗丘坟。高弟魏房流，佐唐为名臣。吾学苟措施，奚必在其身。先生富门徒，半作王国宾。斯道已有传，奚用嗟沉沦。兴朝急求贤，侧席心殷殷。安知柴荆外，旦夕无玄纁。北面修盛典，宪乞礼数勤。予亦得挟册，函丈时相亲。勿著羊裘去，苍茫烟水滨。
二十二夜月
作者：叶方蔼
朝代：清
体裁：七言绝句

四更三点万方眠，起步清光思悄然。捉取妖蟆付灵药，不教破镜上青天。
二月二十八日题善果寺壁
作者：叶方蔼
朝代：清
体裁：古风

平生孤往怀，未忍薄凉踽。爱兹片林幽，凡禽足藏羽。杂英竞吐萼，枝上轻霞举。濯濯露叶翻，犹栖昨宵雨。化工无停机，吾心憺容与。嗒坐静忘言，风铃自相语。
云
作者：叶方蔼
朝代：清
体裁：七言律诗

巫峡高高湘水深，来从何处去难寻。远随孤鹤一片影，轻结平田十里阴。未信为霖终有日，应知出岫本无心。自怜漂泊常相似，目断氤氲满禁林。
云梯
作者：叶方蔼
朝代：清
体裁：七言律诗

鹤困深林玉贮泥，强将病眼望云梯。谁能寂寂心无闷，长怅悠悠运不齐。鲁国岂知容海鸟，秦台枉自骇山鸡。多情红蜡相怜惜，只向春宵泪似啼。
五月三十日进讲毕皇上天语慰勉赐讲臣御笔各二幅元臣赵孟頫书不自弃文石刻一册方蔼侍讲未久叨预兹赐感恩惭报悚仄难名恭赋志盛兼呈说岩梦敦澹人诸公
作者：叶方蔼
朝代：清
体裁：七言律诗

禁苑追陪二十春，向来名迹最情亲。承恩屡许同前席，拜赐犹能接后尘。玉陛从容鱼贯入，文茵分列雁行陈。常思郑重君王意，共誓丹诚拱北辰。
京口遇马章民状元归榇
作者：叶方蔼
朝代：清
体裁：七言律诗

六年彩笔冠词林，一夜文星地下沉。不见相如归驷马，徒闻子敬返遗琴。素帷寂寞名空在，丹旐飘扬恨转深。从此九苞谁贡瑞，竹枯桐死更难寻。
亮工石公裕庵同坐花下
作者：叶方蔼
朝代：清
体裁：七言律诗

步屧过从不厌赊，暂时忘却在天涯。聊携清圣浊贤酒，共对朝开暮落花。最惜娟娟当晓日，谁怜衮衮隔风沙。豪门不少新移种，庭院深沉锦幕遮。
人日
作者：叶方蔼
朝代：清
体裁：七言律诗

新年春色暖融融，人日晴光更不同。水向野塘犹自绿，花非绣幕亦能红。听莺树下沾初雨，试马堤边畏晚风。若比道衡乡思苦，还家已是二年中。
伏枕
作者：叶方蔼
朝代：清
体裁：五言律诗

伏枕三竿日，巡檐半亩居。愁同填海鸟，恨比过河鱼。往事羞重忆，浮名忍更除。茂陵松柏老，谁问病相如。
余与鄢陵梁御史曰缉别八年今春至都谓必相见闻又请告先期行矣怅然有作
作者：叶方蔼
朝代：清
体裁：五言律诗

传闻骢马客，复返旧栖山。嵩落悠悠外，孤云冉冉閒。若将游子意，远恋故人颜。相顾稀相识，长吟自掩关。
侯将军歌赠京口侯都阃
作者：叶方蔼
朝代：清
体裁：古风

侯将军，尔何人。上马能击贼，下马作露布。眼中龊龊谁比数，随陆之文绛灌武。昨朝揖客登中堂，轻裘缓带多辉光。擘窠大书三百字，字字触目成琳琅。忽闻江上烽烟起，鲸鲵跋浪东溟水。将军紫髯猬毛�，出门仰天颜色喜。携归髑髅血模糊，当筵掷向红氍毹。要博上客一欢笑，区区侯印非所须。予乃夷门抱关者，感君虚左停驷马。割鲜酌醴何殷勤，说剑论兵更潇洒。酒酣两眼缬，为我歌北风。左手操不律，右手鸣雕弓。笔奔万龙蛇，箭洛双飞鸿。书生气尽颜索莫，将军神志逾豪雄。金山峨峨数千尺，江心玉柱排空立。请磨悬崖一片石，将军亲自铭功绩。
偶吟
作者：叶方蔼
朝代：清
体裁：七言律诗

蝉吟木叶乱山隈，独对残阳白发催。著短衣随射虎去，携长竿待钓鳌来。倦时捧腹便便笥，醉里张颐满满杯。顾影掀髯还自笑，祗应我与尔徘徊。
偶成
作者：叶方蔼
朝代：清
体裁：五言绝句

厮养谁家妇，徒行陌上尘。都言赵宫里，原是旧才人。
偶成
作者：叶方蔼
朝代：清
体裁：七言绝句

婷婷袅袅十三春，撩鬓当筵色色新。莫为千金轻一笑，枉将下蔡望时人。
偶成
作者：叶方蔼
朝代：清
体裁：七言律诗

极目惊沙卷断蓬，敝裘羸马夕阳中。剧怜丧狗形相似，妄儗犹龙气不同。少日几曾嗤邓禹，晚来祗自笑扬雄。九衢咫尺非容易，蹩躠何当见此翁。
偶成
作者：叶方蔼
朝代：清
体裁：七言绝句

每恨前贤不见我，却愁开卷愧先增。无端检得熙宁史，似有人曾谏浙灯。
偶成
作者：叶方蔼
朝代：清
体裁：五言绝句

漫说花颜好，花鲜得几晨。君看花落去，重有扫花人。
偶成十绝·其一
作者：叶方蔼
朝代：清
体裁：七言绝句

葵园冥蹈是吾师，标致天然冠一时。更爱城南归处士，风流几首落花诗。
偶成十绝·其七
作者：叶方蔼
朝代：清
体裁：七言绝句

木客山颠啸华月，水仙泉底弄朱霞。夜深自写钟生句，寸寸枯毫战鬼花。
偶成十绝·其三
作者：叶方蔼
朝代：清
体裁：七言绝句

王家小美擅词场，五字坚城势莫当。吟到池荷暗香句，教人不忆孟襄阳。
偶成十绝·其九
作者：叶方蔼
朝代：清
体裁：七言绝句

鸳水骚人彭骏孙，两年诗格未评论。邹阳出狱犹流落，何日含毫奉兔园。
偶成十绝·其二
作者：叶方蔼
朝代：清
体裁：七言绝句

机云昔日皆工赋，轼辙当年并擅文。今见二王诗律峻，始知鼎足是三分。
偶成十绝·其五
作者：叶方蔼
朝代：清
体裁：七言绝句

长沙旧著吊屈赋，南海今为哭贾词。鱼腹消沉千古怨，蛾眉谣诼万人悲。
偶成十绝·其八
作者：叶方蔼
朝代：清
体裁：七言绝句

破扉烟断出孤吟，庑下高风尚可寻。万手雷同谁敢儗，悬轩箫鼓一声琴。
偶成十绝·其六
作者：叶方蔼
朝代：清
体裁：七言绝句

菊秀兰芳并一时，玉遮风调略堪思。省曹谁是知名士，便欲烦君替左司。
偶成十绝·其十
作者：叶方蔼
朝代：清
体裁：七言绝句

同是先皇紫禁臣，君开铃阁我垂纶。翩翩小队花间驻，海晏河清报圣人。
偶成十绝·其四
作者：叶方蔼
朝代：清
体裁：七言绝句

海虞冯叟笔通神，比兴诗篇字字新。若较吴均真敌手，邢夫人见尹夫人。
偶见
作者：叶方蔼
朝代：清
体裁：七言绝句

公子垂鞭出禁城，翩翩珠勒映花明。金丸脱手知无数，莫为乌鸦弹恶声。
偶见
作者：叶方蔼
朝代：清
体裁：七言绝句

百尺楼台上矗天，千人畚锸不论钱。劝君棘艾休芟尽，狐兔他时欲稳眠。
僧院见坏翅鹤为赋八韵
作者：叶方蔼
朝代：清
体裁：五言排律

癯骨相怜久，摧颓此不禁。尘泥应有恨，霄汉竟无心。白雪翎常短，丹砂顶漫深。舞馀两垂手，曝障一边阴。卫国轩何在，吴都市莫寻。晚栖乌共占，晓食鹜先侵。犹许依孤锡，㽜教伴破琴。寥寥九皋上，几日更闻音。
入都门
作者：叶方蔼
朝代：清
体裁：七言律诗

三条九陌望中清，又睹青云接凤城。身逐梗萍和浪转，心同葵藿向阳倾。从教隐士嘲西笑，漫托骚人赋北征。便隔风波千万里，人间何路觅蓬瀛。
八月二十日召见懋勤殿奉命赋经筵诗
作者：叶方蔼
朝代：清
体裁：七言律诗

延英别殿集簪裾，圣主亲临问道初。稽古思陈金镜录，弘文时展石渠书。一元苞衍应无外，半部经纶自有馀。多愧小儒逢盛典，欲赓访落恨才疏。
八月六日于神武门睗观西洋进贡师子
作者：叶方蔼
朝代：清
体裁：七言律诗

神物何时降海涯，远随贡使出流沙。思瞻化日依灵囿，欲薾浮云驾鼓车。百兽舞中看独异，万年图上见曾赊。承恩窃纪来庭盛，乐府惭无好句誇。
八月十八日蒙恩赐观御制诗集恭纪十六韵
作者：叶方蔼
朝代：清
体裁：五言排律

唐德文思首，虞徽浚哲名。负图龙出字，吹律凤谐声。吾后尤天纵，皇王总莫京。礼园时啸咏，书圃复峥嵘。散藻星云并，镂章绮绣成。六经同黼黻，五典比篪笙。民物纡宸虑，山川入睿情。片言苏万象，一气宥群生。特敕教披览，温纶更叠并。捧来霞的烁，拜起日光明。彩识金符绚，音聆玉琯清。愚瞢飒开爽，躁竞忽和平。戴斗神常竦，瞻霄体欲轻。几人沾异数，毕世沐殊荣。管益知穹大，蠡惟见海盈。端如闻广乐，七日寤还惊。
冉同龙师饮山房
作者：叶方蔼
朝代：清
体裁：五言律诗

胜地堪乘兴，临高数举觞。天清秋在水，树冷月浮霜。咄咄殷生病，栖栖鲁叟狂。此心两不有，何事尔难忘。
冢宰贞庵公相见次谆谆以进退人才为言兼念及家兄情意真挚小诗二首奉献情见乎词·其一
作者：叶方蔼
朝代：清
体裁：七言律诗

廿年清望冠诸公，新领铨衡职更崇。玉尺自量群品上，冰壶独湛万人中。披开云雾青天皎，搜尽珠玑碧海空。知道报君惟荐士，只今吐握有谁同。
冢宰贞庵公相见次谆谆以进退人才为言兼念及家兄情意真挚小诗二首奉献情见乎词·其二
作者：叶方蔼
朝代：清
体裁：七言律诗

早同献赋识相如，晚向高门滥曳裾。北望可怜迷雁翼，东归宁为忆鲈鱼。已钦季布千金诺，肯惜刘弘一纸书。愿借春风速调律，有人寒谷待吹嘘。
冬夜渡江
作者：叶方蔼
朝代：清
体裁：七言律诗

击楫中流万古情，客心牢落暗多惊。天随逝水茫茫去，月共孤峰的的明。潮势欲吞郭璞冢，角声犹绕吕蒙营。舟人指点前年事，却怪几成�子名。
冬夜过汪大闲话时予将入都·其一
作者：叶方蔼
朝代：清
体裁：七言律诗

荷衣脱却换朝绅，再向东华趁软尘。敢道身真违鹿豕，可缘形要上麒麟。须眉尚在终嫌我，项领无成合让人。不信孤怀常脉脉，相逢未好共君论。
冬夜过汪大闲话时予将入都·其二
作者：叶方蔼
朝代：清
体裁：七言律诗

江湖廊庙总漫漫，出便难时处更难。捩手覆羹宁自取，转喉触讳太无端。未知血向何方洒，暂觉心从此际安。犹有无聊堪慰藉，期君为我一弹冠。
净业寺荷花
作者：叶方蔼
朝代：清
体裁：七言律诗

玉立亭亭照水孤，繁红缛绿胜渠无。清光雅称閒僧供，静气如披高士图。楚服裁惊衫制异，吴筒饮爱茗香殊。巡池为共缨堪濯，不遣飞尘到鬓须。
出城望西山遇雨却返
作者：叶方蔼
朝代：清
体裁：七言绝句

万重云雾暗严关，紫翠苍茫窅莫攀。会待长风俱扫尽，家家开户有西山。
别敬芝侍御
作者：叶方蔼
朝代：清
体裁：七言律诗

千秋矢志共观摩，惜别其如远道何。十日留君犹恨少，一人知我亦为多。寒灰自分难然火，古井悬知不起波。正是朔风凄�节，要从霜雪辨乔柯。
勿庵赠方竹杖为别
作者：叶方蔼
朝代：清
体裁：七言绝句

素质琅琅玉比坚，幽人持赠更堪怜。他年倘与君重见，不敢随时妄削员。
北上过扬州寄别阮亭司理
作者：叶方蔼
朝代：清
体裁：七言律诗

三秋索莫感违群，乍喜相逢便惜分。仙吏情深东道主，故人心负北山文。马嘶别恨随春草，雁带离声入暮云。无限䢴沟千万柳，长条折尽为夫君。
北发令蓉有诗见赠次韵奉答
作者：叶方蔼
朝代：清
体裁：七言律诗

终年学泛五湖船，吴越相看作水仙。自问功名三黜老，休言词赋万人传。青云多愧车中客，白首甘师柱下贤。念尔雄文谁荐达，临歧太息蓼莪篇。
十四夜
作者：叶方蔼
朝代：清
体裁：七言律诗

挝鼓烧灯罢此欢，绳床布被梦差安。盏中浊酒醉亦足，墙角短檠照自宽。少日曾誇人了了，老来真负面团团。相怜尚有今宵月，万里清光属倚阑。
十月二日作
作者：叶方蔼
朝代：清
体裁：七言绝句

簇蝶金泥罢舞裙，帐中残梦昼氤氲。可知半面刚留却，犹胜他时觅少君。
南书房梅花盛开呈梦敦学士澹人舍人
作者：叶方蔼
朝代：清
体裁：七言律诗

姑射仙人玉作肌，自矜曾笑百花迟。岂知托质非凡境，更喜当暄最胜时。戴向瑶钗偏觉好，栖来翠羽恰相宜。谁怜篱下寒香在，也望春风到北枝。
南池
作者：叶方蔼
朝代：清
体裁：七言绝句

东屯西瀼迹全荒，何处先生旧草堂。剩有南池风景在，残蝉依旧噪斜阳。
南海子
作者：叶方蔼
朝代：清
体裁：七言绝句

御柳千条拂面丝，风吹依旧绿离离。何当小住三千岁，再见桑田变海时。
南荣
作者：叶方蔼
朝代：清
体裁：五言律诗

破絮罢朝眠，南荣兀坐偏。不知愁有力，翻恨酒无权。日爱赵衰暖，风忧张旭颠。还怜曝背乐，难得献君前。
历下赠德州卢进士
作者：叶方蔼
朝代：清
体裁：七言律诗

前年献赋动京华，到处人惊手八叉。尽道崔卢真旧望，不知孔李是通家。新莺乍啭明湖柳，骄马曾嘶上苑花。自愧周南留滞客，逢君青眼倍咨嗟。
又咏汉史三首·其一
作者：叶方蔼
朝代：清
体裁：七言绝句

一篇书奏卓然惊，汉殿人人说陆生。知道多时交绛灌，帝前日日为通名。
又咏汉史三首·其三
作者：叶方蔼
朝代：清
体裁：七言绝句

贾乐才华盖帝京，鸿都词赋创新刑。天如留得中郎在，好为君王校五经。
又咏汉史三首·其二
作者：叶方蔼
朝代：清
体裁：七言绝句

犬马馀年恋主私，汲公遗语使人悲。如何不悟淮阳谴，忘却狂言妄发时。
又题二王诗后·其一
作者：叶方蔼
朝代：清
体裁：七言绝句

满把骊龙颔下珠，摘来都与世间殊。何缘暗里轻抛掷，可有旁人按剑无。
又题二王诗后·其二
作者：叶方蔼
朝代：清
体裁：七言绝句

太白百篇徒浪语，陈王八斗亦虚名。尽人誇说多才思，争似王家好弟兄。
友人命咏团扇值其新下第
作者：叶方蔼
朝代：清
体裁：七言绝句

月宫素女独乘鸾，抛掷秋风怨岁寒。但保今朝颜色在，明年依旧掌中看。
口占
作者：叶方蔼
朝代：清
体裁：七言绝句

秋心切切复凄凄，月落空江影忽低。自是愁多眠不得，错教人恨夜乌啼。
口占·其一
作者：叶方蔼
朝代：清
体裁：七言绝句

天畔秋云日日孤，休将腐鼠吓鹓雏。不知酒醒灯残候，一点心还略动无。
口占·其二
作者：叶方蔼
朝代：清
体裁：七言绝句

长安自古奕棋同，袖手何妨让国工。堪笑孙刘成底事，无过使我不三公。
史馆马君麟徵故秦督子偶过其居感而有作
作者：叶方蔼
朝代：清
体裁：七言律诗

宣武门东半亩宫，居人犹说旧从龙。金貂拜命衔恩数，玉帐开牙出镇重。去病未为居第计，叔敖应待寝丘封。传家清白看君在，勋业相期继昔踪。
吊铁崖先生墓
作者：叶方蔼
朝代：清
体裁：五言律诗

先生不可见，遗冢自斜晖。无复携红袖，还闻葬白衣。才消明主忌，老幸故人依。铁篴穿云起，犹疑踏月归。
同人集光孝寺
作者：叶方蔼
朝代：清
体裁：五言律诗

古寺带残汀，同人此过停。共期穷胜日，不惮逐流萍。台树名仍旧，风幡事已冥。法因如可悟，宁直片时醒。
同友人对落花
作者：叶方蔼
朝代：清
体裁：古风

昨日春风吹花开，今日春风吹花落。流莺睍睆燕呢喃，嘲笑春风太轻薄。东家美人惜芳菲，双抛红泪湿罗衣。但愿似花开即落，犹胜年年怨空幕。
同屺瞻听琵琶伎三首·其一
作者：叶方蔼
朝代：清
体裁：七言绝句

共听旗亭一夕歌，关山迢递奈愁何。可堪处处浮云在，鲁道难于蜀道多。
同屺瞻听琵琶伎三首·其三
作者：叶方蔼
朝代：清
体裁：七言绝句

知君世本谪仙家，斗酒千篇乐事奢。閒煞清平三调手，却来村舍赏凡花。
同屺瞻听琵琶伎三首·其二
作者：叶方蔼
朝代：清
体裁：七言绝句

声声怨似扣哀玉，片片清如击断冰。座上岂无白司马，尊前自对郑中丞。
同阮亭户部湘北说岩两学士登慈仁寺佛阁
作者：叶方蔼
朝代：清
体裁：古风

衰年作客便慵惰，长安只如井底坐。今朝杰阁相随登，一笑醯鸡瓮新破。仰睇中央阁道辽，下窥两戒山河大。三条九陌平似掌，来牛去马旋若磨。忆昔耶律始都此，历金元明弹指过。高轩大车还在眼，折轴脱辐非一个。如此家居岂不好，纤儿撞坏谁能那。中原遗事共谁谈，凄凉翁仲草间卧。吾欲跳身四海游，视弃妻子轻涕唾。大人一钓六鳌翻，龙伯之宫愁扬簸。回睹蜣螂方转丸，死抱粪壤号奇货。造化未得便休息，吾曹那忍辞饥饿。归来蒙被汗浃背，素衣幸免缁尘涴。
同魏侍郎环溪先生寄李学士厚庵二首·其一
作者：叶方蔼
朝代：清
体裁：七言律诗

疾风劲草共称难，真信乔松耐岁寒。此日敢云臣节尽，千秋惟觉已心安。人间大有当为事，天下从今著眼看。自古盛名非易副，期君努力答弹冠。
同魏侍郎环溪先生寄李学士厚庵二首·其二
作者：叶方蔼
朝代：清
体裁：七言律诗

屈指征轺盼望频，音书忽到泪痕新。帝方需尔为良弼，天忍教君作鲜民。读罢蓼莪应有恨，听残风木转伤神。显亲他日无穷在，聊复裁诗慰故人。
吴使君席上遇宣城沈生长歌
作者：叶方蔼
朝代：清
体裁：古风

敬亭才子何绝奇，长髯飘洒青云姿。开襟恍疑握冰雪，摇笔便欲奔蛟螭。延陵使君今大雅，倾身接士心弥下。道旁频见驻旌旄，市上时闻停驷马。神物会合岂偶然，嘉宾贤主人争传。恰如碧眼儿，忽睹珍珠船。又如骅骝騄耳逢伯乐，追风逐电相后先。三衅复三沐，礼数踰常贤。阶下亲结王生袜，众中独赠绕朝鞭。贱子迷方适至此，往往蹑屐参华筵。见之感叹生慕悦，令我胸中磈礧抑塞登时捐。天下几人未聋瞽，风尘碌碌徒相苦。牺牛常自被文绣，爰居公然飨钟鼓。一人知已死不恨，纷纷轻薄那足数。乞米肯向陶胡奴，求食须从谢仁祖。丈夫致身会有时，不用萧条色如土。杜陵广厦千万间，但愿使君永作寒士主。君不见东京甲第高刺天，五侯七贵门喧阗。三千珠履士，过眼成荒烟。又不见石家金谷夜宴客，车行醴酒马行炙。昔时歌舞地，今朝狐兔迹。手中尽我金屈卮，令名不朽君须知。古来惟有留宾驿，人人只说郑当时。
吴定远画虎歌
作者：叶方蔼
朝代：清
体裁：古风

吴侯示我猛虎图，邀我为赋猛虎歌。市朝陵谷久迁变，世间怪事何其多。昔闻猛虎负嵎恶，山中无人采藜藿。今来猛虎悉化人，著朱骑马据要津。真虎食人犹可避，人虎食人那敢拒。天符赫赫手自将，驱使杜公如驱羊。人肝作炙血作酪，千夫未充一馔乐。太山妇人哭声悲，朝食其夫暮食儿。黄公赤刀伥鬼窃，可怜失势翻遭狎。吴侯吴侯请君貌虎毋貌形，冠裳之徒比虎还狰狞。呜呼吾生不辰眼中日对汝，名汝为虎虎亦耻。
吴郎歌赠虞升秀才
作者：叶方蔼
朝代：清
体裁：古风

吴郎白面红颊颧，风姿奕奕人中仙。萧条仅有马卿壁，寂莫秪守扬雄玄。乡里儿童好项领，纷纷得路争先骋。吴郎三十犹麻衣，独抱残经吊孤影。侧闻使者选才贤，喧传吴郎早著鞭。乂手万言应时毕，众目一叶当先穿。男儿有身谁不羡，要令千人万人见。橐笔须登白玉堂，振衣应入金华殿。上林二月花参差，马蹄蹀躞香风吹。摇鞭跃马看花去，始是吴郎得意时。
吴门喜遇济南王龙师年文兼怀令侄阮亭使君·其一
作者：叶方蔼
朝代：清
体裁：五言律诗

三载京华别，相逢但舌存。黄尘辞上国，白眼看中原。俗薄轻文士，时清厌酒尊。留君共寂寞，新月到柴门。
吴门喜遇济南王龙师年文兼怀令侄阮亭使君·其二
作者：叶方蔼
朝代：清
体裁：五言律诗

最怜君小阮，江国久停麾。才大真诗伯，风流实吏师。琼花神女馆，碧柳隋皇陂。何日重携酒，论文慰夙期。
吴门席罢作
作者：叶方蔼
朝代：清
体裁：七言律诗

醉听韩娥一阕歌，秋云不动碧嵯峨。兰桡筵散悲斜日，桂馆人归逐逝波。伍相祠前潮响急，梁鸿宅畔杵声多。由来信是伤心地，绿鬓从教片刻皤。
吴门赠别三首·其一
作者：叶方蔼
朝代：清
体裁：七言律诗

春风江上独鸣桡，怆别残魂黯欲消。鸟去鸟来人窅窅，花开花谢雨萧萧。游燕未听荆卿筑，背楚先愁伍相箫。自笑行藏两无计，羞将心事托渔樵。
吴门赠别三首·其三
作者：叶方蔼
朝代：清
体裁：七言律诗

羸马重驱入紫宸，敝裘三月走风尘。休嫌弱水飘舟客，曾作蓬山骂坐人。草暗关河遮旧路，莺啼驿树怨新春。烟波不少容身处，争敢清时乞钓缗。
吴门赠别三首·其二
作者：叶方蔼
朝代：清
体裁：七言律诗

南北相望路几千，乡关回首更凄然。便教欢笑无多刻，纵得音书定半年。去客偏怜沽市酒，家人错怪过江船。梅花到处开如雪，珍重他时远使传。
吴门过汪大与别八年矣
作者：叶方蔼
朝代：清
体裁：七言律诗

并马京华对夕曛，退朝犹记共论文。同时晼晚应怜我，今日英雄只数君。书著名山徒自解，琴弹流水定谁闻。门前千尺沄沄绿，可许閒鸥占一群。
吹竽
作者：叶方蔼
朝代：清
体裁：七言律诗

吹竽鼓瑟两难工，遮莫春光望眼中。相对盈盈还脉脉，可堪雨雨复风风。间何阔怕逢诸葛，得入城羞蒙子公。岂有浮名滞胸底，怪君兀坐但书空。
吾庐
作者：叶方蔼
朝代：清
体裁：七言律诗

浩荡东风寄此身，吾庐虽破足相亲。月如远客归常夜，花当离人见隔春。谁信东方官是隐，应知原宪病缘贫。此生争不甘沦落，未解何门去扫尘。
呈呼先生
作者：叶方蔼
朝代：清
体裁：七言律诗

先生志节古人风，五十犹然孺慕同。久废修琴入市少，时来卖药见壶空。思探玉女凌秦岳，欲访金人到汉宫。策杖担簦夙愿在，何时陪侍上崆峒。
周元亮少参过访兼示新诗画卷率尔奉答
作者：叶方蔼
朝代：清
体裁：七言律诗

经旬淹卧废逢迎，小队花间鸟雀惊。僻径行迟缘草暗，破扉开涩为苔生。句吟金石神尤王，卷对云山眼忽明。敢倚嵇康真病懒，不裁书札报公卿。
咄咄行
作者：叶方蔼
朝代：清
体裁：古风

咄咄复咄咄，空城白昼生荆棘。前有猛虎后有长蛇，磨牙鼓吻争人食。我欲射虎还断蛇，手无利器空颜涩。归来故里不见春，但闻天阴鬼哭声啾唧。吁嗟乎，三吴百万户，东南自古称雄国。纵横白骨高于山，民命本轻奚足恤。只愁公家重财赋，县官租税那取给。君不见大星芒鬣光盈尺，海底九乌朝并出。鱼鳖曝死蛟龙泣，天门日夜飞霹雳。俯瞰下土血殷赤，真宰之怒犹不息。
和企山陈年伯见赠一律
作者：叶方蔼
朝代：清
体裁：七言律诗

世事茫茫无足观，群鸦争舞会欺鸾。陶公罢后门垂柳，阮子穷来犊系竿。浪厕炎方喜共晤，每逢高谊欲扶抟。枉蒙珍重金阊约，伫看秋风振羽翰。
和就斯学士新岁韵
作者：叶方蔼
朝代：清
体裁：七言律诗

相看又见岁华新，五十无闻笑此身。冷碧细倾初酿酒，软红重试隔年尘。扊扅犹喜能供爨，齑臼堪悲只爱辛。忆得西溪薮椽在，一竿春雨待归人。
和阮亭秋日过讱庵读书斋兼怀汪大
作者：叶方蔼
朝代：清
体裁：五言律诗

苔面无人破，常思双屐行。惟君数来往，相对见平生。肯作身名计，何多太息情。却输吴苑客，叱犊正秋耕。
咏史二首·其一
作者：叶方蔼
朝代：清
体裁：古风

王阳忼慨士，谈经琅邪东。一朝徵赴阙，被服何雍容。上书陈至治，责难首君躬。意欲兴礼乐，再还三代风。天子览书笑，迂阔哉是翁。道高不偶俗，丑正众所同。公卿莫推挽，淹卧伏丘中。惟有弹冠者，千秋忆贡公。
咏史二首·其二
作者：叶方蔼
朝代：清
体裁：古风

吾思作仆射，不如饮酒乐。渠岂不爱官，难免中心怍。世固哂吾愚，吾亦苦世窄。便令希韦脂，终然成枘凿。常恐十州铁，不能铸一错。以兹凛失蹈，若履春冰薄。望古邈兴嗟，素怀庶可托。
咏唐史二首·其一
作者：叶方蔼
朝代：清
体裁：七言绝句

轧荦山前暗祷神，唐家河朔合烽尘。上皇蜀道空流涕，今日方思先见人。
咏唐史二首·其二
作者：叶方蔼
朝代：清
体裁：七言绝句

半夜军中撼帐竿，逆肠流出血漫漫。满朝公相持杯贺，河北都忘史窣干。
咏汉史三首·其一
作者：叶方蔼
朝代：清
体裁：七言绝句

猿臂将军恨未封，老居列校众人中。秋来射虎雄心在，自挽蓝田十石弓。
咏汉史三首·其三
作者：叶方蔼
朝代：清
体裁：七言绝句

圣主贤臣久寂寥，子渊一颂彻中朝。如何丽藻誇难并，只替君王赋洞箫。
咏汉史三首·其二
作者：叶方蔼
朝代：清
体裁：七言绝句

朝夕常赢粟一囊，先生索米底须忙。可知殿上容君住，犹胜前人远吊湘。
咏西隐寺古松寄陆处士天浥
作者：叶方蔼
朝代：清
体裁：五言排律

万草俱凉露，开门揖古松。端如君子节，不羡大夫封。萝茑宁能附，烟霄喜见容。翩翾疑下凤，拿攫忽成龙。白鹤栖来迹，青牛化去踪。昼惊霜飒飒，晴怪雨淙淙。突兀无妨傲，支离欲任慵。葛洪祠畔睹，韦偃画中逢。竹老犹输劲，兰衰自让茸。惟应迟幽客，寒月共听钟。
咸池
作者：叶方蔼
朝代：清
体裁：七言绝句

想像咸池出浴迟，扶桑隐隐最高枝。无人为唤阳乌睡，万国中天待照时。
商君
作者：叶方蔼
朝代：清
体裁：七言绝句

商君立法古无伦，谁道兴秦是灭秦。看到车前分裂日，咸阳市上笑千人。
喜元著侍御出狱
作者：叶方蔼
朝代：清
体裁：七言律诗

金鸡早下放孤臣，顷刻欢呼动缙绅。九死何曾忘圣主，重生真喜答衰亲。偶谈寇祸须犹磔，为痛时艰哭愈频。好语淮南莫无忌，汉庭汲黯尚全身。
喜张君素存家弟丙霞并登第选馆
作者：叶方蔼
朝代：清
体裁：七言绝句

暖日花开照曲江，青春走马过红窗。行人啧啧誇风貌，何偃王成是一双。
喜晤彭十戏赠
作者：叶方蔼
朝代：清
体裁：七言绝句

东归吾意逐流波，西笑逢君兴转多。欲把冠尘暂弹却，满头霜雪奈他何。
四月大雨余时坐卧小楼旦夕不能移步·其一
作者：叶方蔼
朝代：清
体裁：五言律诗

骤雨行无节，寒云冻不飞。昼长凭竹几，客去锁柴扉。梅藉水功熟，榴传火德微。未应占夏令，重理木绵衣。
四月大雨余时坐卧小楼旦夕不能移步·其二
作者：叶方蔼
朝代：清
体裁：五言律诗

池涨疑无岸，楼居恰似船。一枝吾自适，百尺客谁贤。盈涸随沟浍，行藏信简编。岂真边腹满，赢得枕书眠。
墐户
作者：叶方蔼
朝代：清
体裁：五言律诗

墐户惟宜睡，开尊祗合醺。剧秦空有论，诅楚岂无文。苍狗朝朝变，青蝇处处闻。那能便长往，欲与鹿麋群。
夏日忆吴中城西宅二十二韵
作者：叶方蔼
朝代：清
体裁：五言排律

忆得幽栖处，城西景物增。数椽依水石，三伏失炎蒸。白板扉双闭，鸟皮几独凭。閒常芟竹径，闷即理鱼罾。桐露清晨重，荷香静夜凝。披襟能洒落，散发任鬅鬙。葵扇团于月，桃笙滑似冰。厨供拗项瓠，溪荐折腰菱。自检书千卷，堪消酒百升。红妆花当妓，白拂客多僧。觅句行时遍，围棋唤不应。小儿学跳虎，稚女解驱蝇。买鹤添新料，分蜂换旧称。松知蹲踞惯，云让卷舒能。何胤昆为侣，梁鸿妇是朋。可应齐北郭，宁复羡东陵。倏忽离三载，艰难出百层。拊髀羞寂寂，抱膝恨腾腾。火宅谁能拔，烟霄拟忽升。行藏溪鸟笑，颜貌野渔憎。望远心徒切，怀愁病莫胜。今朝谈往事，惟有泪如渑。
大笑
作者：叶方蔼
朝代：清
体裁：七言律诗

大笑狂歌剩一身，任他沧海自扬尘。杨朱哭泣缘悲路，孔圣凄凉为问津。箧里空文秪逐鬼，袖中秃刺不投人。谁知磊落襟还在，目送飞鸿万里亲。
大雨屋坏说岩学士贻诗相慰为赋六章奉答·其一
作者：叶方蔼
朝代：清
体裁：古风

鹊巢缘风迁，蚁穴因雨移。智不如二物，坐见此屋隳。昨夜栋忽折，殷殷南山雷。谁为王夷甫，而受排墙灾。
大雨屋坏说岩学士贻诗相慰为赋六章奉答·其三
作者：叶方蔼
朝代：清
体裁：古风

病卧移旁舍，下湿上复穿。室中縳苇筏，人渡学蚁缘。饥乌噪檐际，跕跕疑飞鸢。何如马伏波，曳脚望青天。
大雨屋坏说岩学士贻诗相慰为赋六章奉答·其二
作者：叶方蔼
朝代：清
体裁：古风

匡坐三岁馀，容膝良已足。雨工何不仁，歘忽坏吾屋。譬如新宫灾，对之三日哭。祸匪降自天，握粟思出卜。
大雨屋坏说岩学士贻诗相慰为赋六章奉答·其五
作者：叶方蔼
朝代：清
体裁：古风

吾怜铁衣子，六月戍万里。鹳鸣兼妇叹，归室未可儗。自惭縻薄禄，端居诵经史。琴书无恙在，一笑斯可矣。
大雨屋坏说岩学士贻诗相慰为赋六章奉答·其六
作者：叶方蔼
朝代：清
体裁：古风

东邻陈学士，大厦今一木。贻予破屋篇，闵吾情何渥。愿言得斯人，早秉国之轴。寒士生欢颜，长庇万间屋。
大雨屋坏说岩学士贻诗相慰为赋六章奉答·其四
作者：叶方蔼
朝代：清
体裁：古风

雨来风浩浩，卷瓦秋蓬根。妻孥叫且噪，沸羹声纷纭。吾耳如悬瑱，袖然如不闻。仰首视屋漏，不愧复何云。
大雪口号三绝句·其一
作者：叶方蔼
朝代：清
体裁：七言绝句

官舍萧寒剥啄无，朔风撼户似惊呼。日高厨冷炊烟断，天为妆成卧雪图。
大雪口号三绝句·其三
作者：叶方蔼
朝代：清
体裁：七言绝句

三寸毛锥百战馀，长抢大剑比何如。平滇露布新裁就，盾鼻横磨手自书。
大雪口号三绝句·其二
作者：叶方蔼
朝代：清
体裁：七言绝句

破絮蒙头冻不支，巾宵忧国睡来迟。比邻鹅鸭声喧闹，梦里三更入蔡时。
天马山歌
作者：叶方蔼
朝代：清
体裁：古风

君不见天上房星堕地化为石，山头隐露蛟龙脊。摇烟踏雾空中横，万马惊视俱辟易。疑是流沙西来东渡海，千里腾骧暂一息。渴不饮天池水，饥不仰圉官食。年年僵卧苍苔满，蚀尽连钱好颜色。问汝何为不跃还不鸣，空有神骏人莫识。宁甘将身膏原野，耻向庸奴受箠策。知音欲觅自古少，九方已逝难复得。吾闻天闲十二阑，春风苜蓿花开残。侏儒饱死朔饥死，凄凉遗恨同悲叹。黄金日日买马骨，吁嗟兹马无人看。
客中见新月
作者：叶方蔼
朝代：清
体裁：七言律诗

马头新月正纤纤，作意随人到短檐。长有清光流肺腑，不知霜影入髭髯。最怜迢递频移席，为爱分明数卷帘。灵药捣成应乞我，免教愁病一身兼。
宫声以咏寓中葵花诗见示读之深有感焉赋此以广其意
作者：叶方蔼
朝代：清
体裁：七言律诗

秋清孤馆对萧辰，阶下残葵吐艳新。纵有妍姿谁肯问，祇缘幽意倍相亲。丛疏尚耐风霜在，根浅还思雨露频。君若倾心能向日，移栽上苑岂无因。
家兄书来言刘吏部公㦷将入吴闻其在梁溪急具舟访之已发三日矣诗以寄之
作者：叶方蔼
朝代：清
体裁：古风

刘侯昨辞金闺籍，解鞍偶憩泰山侧。意气翻嫌岳势低，襟怀直觉河流窄。山东小吏迎道边，腰支磬折学周旋。羸骖避路不知处，敝裘受风真可怜。刘侯一见称同调，下马呼酒共倾倒。出手宁辞拯沉溺，开言便欲嘘枯槁。蹉跎五十笑无成，一官惟愁白发生。寻常慰藉犹足善，矧乃出自名公卿。早秋书附南飞雁，刘侯挂帆下吴甸。丁宁弱弟扫蓬门，八月九月应相见。梁溪苍苍烟水寒，美人踪迹隔云端。我来侯去若巧避，人生良会嗟何难。大儿北海人中杰，小儿四世三公烈。闻侯屈指天下士，不才名姓常劳说。泽鹿山麋野姓存，惭余久已谢笼樊。嵇康懒废殊无状，辜负中朝山巨源。
宿翁氏山楼
作者：叶方蔼
朝代：清
体裁：七言律诗

澄波万叠竹千竿，延眺层楼景色宽。过雨山疑经沐见，穿云月似隔帷看。渚莲暗堕红衣冷，水鸟惊翻翠影寒。心事欲抛抛未得，无言倚遍短长阑。
宿通州水月庵故人朱锡鬯客龚使君所怅不得见寄以是诗
作者：叶方蔼
朝代：清
体裁：古风

明月如积雪，招提悄无人。朗然入怀抱，鉴吾须眉真。徘徊檐宇下，脉脉谁相亲。故人朱夫子，闻居此城闉。入幕称上客，不数郗嘉宾。吾恨别来阔，郁结苦未申。径欲披其帷，又畏桓公嗔。相思但搔首，一夕素发新。题诗倘君见，知吾款款因。皇都淑气早，风光漾新春。吾庐虽百无，榻尚悬梁尘。况复酒家姥，近移住西邻。珍珠滴槽红，入口味尤醇。君车无四角，疾来莫逡巡。解榻赊邻酒，疑义共评论。
寂寂
作者：叶方蔼
朝代：清
体裁：七言律诗

寂寂空庭浅浅斋，爱閒最喜是无才。苍苔旧为寻诗破，素酝新因拨闷开。蹀躞马看隔巷去，悠扬蝶怕过墙来。羸童拥絮呼慵起，不信春光到却回。
寄二兄莱芜二首·其一
作者：叶方蔼
朝代：清
体裁：五言律诗

见面常虚岁，开椷动隔旬。谁怜彊项吏，犹作折腰人。薄禄仍怀宝，清时且积薪。朝朝拄手板，岱色足相亲。
寄二兄莱芜二首·其二
作者：叶方蔼
朝代：清
体裁：五言律诗

弱弟烦且念，狂奴态未除。祗缘甘失马，讵敢学㷊鱼。诗垒频分阃，糟丘屡卜居。翻思对床夜，风雨闭空庐。
寄勿庵子
作者：叶方蔼
朝代：清
体裁：古风

昨夕何夕，一尊共对枫林月。今夕何夕，孤舟独宿芦花雪。半夜相思不相见，搔首踟蹰断肠绝。人道君家气太豪，灌夫醉骂四坐逃。我道君家无俗态，魏公妩媚真可爱。丈夫重结契，托附同金兰。怜君一片心，尽君十日欢。西风吹何急，送我出云端。抗手便辞故人去，珊瑚几时拂钓竿。筛筛双鲤鱼，凌晨撇波至。烹鱼得素书，讯我游踪向何处。南北东西路不平，莫教哭杀阮步兵。但令厨中多美酒，休论世上有浮名。嗟予比君狂，自许吞八九。君才尚不容，矧我老且丑。李白当年皆欲杀，相怜只有贺家叟。终当拂衣从尔峰之阳，采芝食柏同徜徉。宁能低眉折腰学年少，更向魑魅争宵光。
寄同年生
作者：叶方蔼
朝代：清
体裁：七言律诗

去年阙下逐行尘，记得登科第七人。天阔好容龙偃蹇，露高偏助鹤精神。裁红晕碧花前句，蹴鞠弹棋醉里身。吾有醁�三百斛，伫君踏尽帝城春。
寄弟
作者：叶方蔼
朝代：清
体裁：七言律诗

惊春如驶惜流年，赴壑修鳞去不还。燕柘才经一番绿，吴蚕又见几回眠。厨空尚有东方米，囊涩长无赵壹钱。愧尔加餐勤致语，杞人终日只忧天。
寄彭十进士
作者：叶方蔼
朝代：清
体裁：五言排律

忆得金昌别，蹉跎复几年。怀君长落拓，愧我屡迍邅。寂寂供人笑，伥伥暗自怜。风尘频扑面，霜雪渐侵颠。枥马思千里，韝鹰盼九天。未能忘小草，还望涉前川。忼忾王阳绶，殷勤祖逖鞭。相期终一出，休办买山钱。
寄彭十骏孙
作者：叶方蔼
朝代：清
体裁：七言律诗

幽谷芳兰尚畏锄，况教当户更何如。空吟王粲登楼赋，谁献邹阳入狱书。林际周周怜倦羽，河边蹙蹙数劳鱼。天涯失足应无限，休怨清时独掩庐。
寄素存编修二首·其一
作者：叶方蔼
朝代：清
体裁：五言律诗

苦忆张公子，年年侍玉墀。西清朝上直，东观夜紬书。心岂形骸隔，交因老病疏。殷勤门外水，好为寄双鱼。
寄素存编修二首·其二
作者：叶方蔼
朝代：清
体裁：五言律诗

几载菰芦卧，身如片羽轻。岂真羞薄禄，直恐厌浮名。旧好违京雒，馀年仗友生。题诗报知己，相望迥含情。
寄询健庵编修三首·其一
作者：叶方蔼
朝代：清
体裁：五言律诗

昔与故人别，秋风满帝京。今朝相忆处，春草绕阶荣。息影江湖兴，忧时魏阙情。劝君休捉鼻，蚤起念苍生。
寄询健庵编修三首·其三
作者：叶方蔼
朝代：清
体裁：五言律诗

契阔已三载，对君仍故吾。忧生常鹿鹿，感物但乌乌。官拙同门限，身卑学户枢。可应车马地，反久著潜夫。
寄询健庵编修三首·其二
作者：叶方蔼
朝代：清
体裁：五言律诗

闻道名园胜，新开渌水滨。轻轩缘奉母，重阁为延宾。泉石推迁数，生徒讲肄频。閒居亦有政，未肯偃经纶。
寄鄢陵梁侍御
作者：叶方蔼
朝代：清
体裁：七言律诗

不见旬时悔吝萌，那堪经岁隔良朋。每从吴苑怀梁苑，常恨鄢陵远秣陵。谁道青袍真御史，早疑白足是禅僧。枚生八月涛声在，乘兴扁舟待一登。
寄阮亭淮上二首·其一
作者：叶方蔼
朝代：清
体裁：七言律诗

长淮浊浪昼喧豗，如水门清日日开。独抚素琴堂吏散，自烹新茗野僧来。衔杯便合无公事，作赋应惊有异才。待寄相思与明月，高楼频上影徘徊。
寄阮亭淮上二首·其二
作者：叶方蔼
朝代：清
体裁：七言律诗

短发萧骚卧涧阿，非才争敢怨蹉跎。兰生幽谷凄凉惯，木老深山拥肿多。漫倩青蝇为设吊，空劳閒雀与张罗。涉江祗道风波恶，欲采芙蓉奈远何。
富川令刘君殉节诗刘名钦邻江南仪真人中顺治辛丑科进士
作者：叶方蔼
朝代：清
体裁：七言律诗

富川碧血射虹明，刘令孤忠此著声。敌笑南朝惟若水，帝惊河北有真卿。往来食肉心多死，忼忾衔须气独生。两圣崇儒三十载，可无一士重科名。
寒夜
作者：叶方蔼
朝代：清
体裁：七言律诗

数卷陈编独夜灯，纸窗扑冻笑痴蝇。兴衰过眼悲何益，非是关心剖未能。仰面祗愁看屋栋，安身无过摸床棱。强将浊酒摅怀抱，芒刺时时著背膺。
寓舍对花歌
作者：叶方蔼
朝代：清
体裁：古风

天公于人何厚薄，春光亦到蓬户中。东风次第巧妆遍，一株高下酡颜红。桃娇杏姹奚足比，细看人面将无同。若令嫣然更一笑，阳城下蔡难为工。老夫谩诧心铁石，对此不觉神怡融。长安朱门相接连，千金买花置房栊。爱花还设紫丝帐，宴客时出琉璃钟。可怜托根叹非所，年年长伴白头翁。惟愁雨淋与日炙，空妒狂蝶兼游蜂。不辞窈窕守寂寞，毋乃真为悦己容。人生相知一已足，倾城绝代宁易逢。瑶姬神女画不得，岂于长短分纤浓。老大自知才久尽，閒情欲赋让陶公。
寓舍花
作者：叶方蔼
朝代：清
体裁：七言绝句

傅粉施朱恰正匀，天然幽意自宜人。风风雨雨休欺压，让与娇莺坐一春。
将去白下留题寓壁
作者：叶方蔼
朝代：清
体裁：七言律诗

旅游日日闭双扉，祗怪浮踪与世违。绝涧断崖行处路，岑牟单绞著时衣。无心偶逐云同出，避色还随鸟共飞。底事风光留不住，江乡久误钓鱼矶。
将登陆寄书二簏旅馆戏题其壁
作者：叶方蔼
朝代：清
体裁：五言律诗

读书易为感，废卷复愀然。晒腹骄时辈，悬头哂昔贤。纵横点鬼簿，杂沓祭鱼篇。尚可千瓿覆，休教便弃捐。
小游仙诗十二首·其一
作者：叶方蔼
朝代：清
体裁：七言绝句

员峤松仁大若壶，携将日观赌摴蒱。偶抛数粒沉峰脚，不道曾封五大夫。
小游仙诗十二首·其七
作者：叶方蔼
朝代：清
体裁：七言绝句

度索蟠桃得种来，玉田金斸手亲栽。三千年后身犹在，看取红花一树开。
小游仙诗十二首·其三
作者：叶方蔼
朝代：清
体裁：七言绝句

玄洲四序只如春，王子茅君作比邻。来往不须争礼数，樱桃花下著纶巾。
小游仙诗十二首·其九
作者：叶方蔼
朝代：清
体裁：七言绝句

上清无事不成忙，河伯相邀赌桂浆。赢得先生开口笑，人间已是电飞光。
小游仙诗十二首·其二
作者：叶方蔼
朝代：清
体裁：七言绝句

沧瀛清浅未扬尘，此日麻姑又问津。寄语蔡经洒扫待，方平相过欲烹麟。
小游仙诗十二首·其五
作者：叶方蔼
朝代：清
体裁：七言绝句

自信成真自未凭，嘿朝常灼九枝灯。乘风使者遥相贺，仙榜题名叶静能。
小游仙诗十二首·其八
作者：叶方蔼
朝代：清
体裁：七言绝句

雷府烦劳不易为，清班惟有八霞司。顽仙也爱文章事，把卷同吟丈丈诗。
小游仙诗十二首·其六
作者：叶方蔼
朝代：清
体裁：七言绝句

天半刚风特地吹，尘躯凭仗得相随。青鸾未惯人间事，却怪儿童不解骑。
小游仙诗十二首·其十
作者：叶方蔼
朝代：清
体裁：七言绝句

紫云穿处日初斜，上士飞轩降碧霞。乞与安期一枚枣，看来只道玉园瓜。
小游仙诗十二首·其十一
作者：叶方蔼
朝代：清
体裁：七言绝句

上真相唤共閒游，风雾为波偃月舟。善现城中才一日，人间千岁事悠悠。
小游仙诗十二首·其十二
作者：叶方蔼
朝代：清
体裁：七言绝句

一簇笙歌出海云，夜深同宴小茅君。先生醉后挥狂草，墨污星娥紫电裙。
小游仙诗十二首·其四
作者：叶方蔼
朝代：清
体裁：七言绝句

传道西王下碧虚，抠衣趋侍五云车。真言不敢教人捧，肩佩盘囊贮玉书。
少年行
作者：叶方蔼
朝代：清
体裁：七言绝句

翠袖双弹碧玉筝，觥船一吸捲长鲸。才成微笑千金散，买得人间侠少名。
山中招吴明府饮酒
作者：叶方蔼
朝代：清
体裁：古风

青山如故人，别久情愈好。投馆未停骖，一笑先倾倒。故人狎主此青山，年年为政心长閒。胸中自具丘壑古，衣上时露烟霞斑。怜我爱山癖，置驿常近青山侧。手携陶令巾，脚踏谢公屐。岩头紫翠落纷纷，朝来暮去唯行云。林间独鹤引幽步，阶下流泉洗俗闻。十千沽得吴市酒，玉壶朱绳系双肘。折简殷勤问故人，肯来共酌青山不。白衣苍狗时时新，桑田三变底须论。相逢不改生平意，只有青山与故人。
山行
作者：叶方蔼
朝代：清
体裁：七言律诗

春浓如酒水如油，乘兴东风上钓舟。壮志已消还击楫，孤怀无柰更登楼。柳条爱客舒青眼，梅蕊禁人弄白头。早被山灵暗相笑，年年心事远沙鸥。
屺瞻偶为武人所詈戏柬一绝
作者：叶方蔼
朝代：清
体裁：五言绝句

灞陵夜猎罢，亭尉醉呵闻。几时北平守，重拜李将军。
岁暮作四首·其一
作者：叶方蔼
朝代：清
体裁：七言律诗

卧听钟动杵撞胸，噩梦惊回欹枕中。可有车堪投鼠穴，忽疑身暂寄鹅笼。纵横穷鬼凭文送，层叠愁城仗酒攻。笑指黄粱炊熟未，荣枯历尽本来同。
岁暮作四首·其三
作者：叶方蔼
朝代：清
体裁：七言律诗

滑滑泥声塞路岐，深居端莫叹凄其。观河皱面宁如我，窥井悬腰更让谁。便听钧天惟解睡，纵游蓬岛亦嫌罢。簟瓢门巷无多地，果否前贤乐在斯。
岁暮作四首·其二
作者：叶方蔼
朝代：清
体裁：七言律诗

饥鹰脱臂向风呼，廿载消磨旧壮图。入夜星昏恒拭剑，临秋月满数弯弧。狂思海上医龙病，危欲山头捋虎须。准拟雄飞九万里，可怜原只在枪榆。
岁暮作四首·其四
作者：叶方蔼
朝代：清
体裁：七言律诗

欲凭简册且婆娑，祗觉开编恨转多。但说艰虞三太息，偶逢得意一高歌。椒花柏叶羞陈颂，土梗桃符任刺诃。蓑笠江湖无恙在，期君不至奈君何。
岁暮病中效元白放言五首·其一
作者：叶方蔼
朝代：清
体裁：七言律诗

急景奔腾去似梭，镜中华发奈他何。西寻弱水无舟楫，东望龟山乏斧柯。衔食鸟应悲力少，号寒虫自觉声多。几时借得驺生管，穷谷吹来遍太和。
岁暮病中效元白放言五首·其三
作者：叶方蔼
朝代：清
体裁：七言律诗

病非魇魅复非狂，筮得爻词勿药良。未遣三尸行出户，难驱二�已离肓。梦中帝所闻天乐，海上仙人乞异方。说与时流浑不信，灵台赢得自清凉。
岁暮病中效元白放言五首·其二
作者：叶方蔼
朝代：清
体裁：七言律诗

九陌千轮斗万鞍，谁人不愿老长安。生贪周顗黄金印，死盼王乔白玉棺。举扇遮尘宁得了，抱薪止火果然难。滔滔东下元无底，几见天潢倒却乾。
岁暮病中效元白放言五首·其五
作者：叶方蔼
朝代：清
体裁：七言律诗

早知天地是蘧庐，去住奚分久暂殊。有肘尽堪生柳树，此身行便作桃符。劫残尚问灰存否，柯烂休惊局换无。一掷得枭君莫笑，争禁明日不成卢。
岁暮病中效元白放言五首·其四
作者：叶方蔼
朝代：清
体裁：七言律诗

鱼游荇藻恋沙汀，鹤破樊笼入窅冥。各有升沉依本性，苦将桎梏丧真形。鲁邦展季甘三黜，楚国灵均爱独醒。蕙死兰枯元不惜，只教留得是芳馨。
嵇留山抱犊图
作者：叶方蔼
朝代：清
体裁：七言绝句

经年抱犊意如何，消得佳人一盼多。应笑当时穷宁戚，有谁相和饭牛歌。
帘
作者：叶方蔼
朝代：清
体裁：七言律诗

画楼西畔曲堂东，银蒜低垂面面同。影叠千层花掩冉，光摇一片雾朦胧。沉沉伴梦宵难醒，漠漠遮春路不通。愁煞绿窗鸾发女，几时容易出房栊。
席上放歌呈王使君阮亭十一兄
作者：叶方蔼
朝代：清
体裁：古风

我昔排阊阖，献赋紫皇宫。笔翻翠虹蜺，手捉生蛟龙。黑风吹天天忽裂，泰山东崩海西竭。羲和鞭轮轮不起，云旌雷车失行列。我时失足堕澒洞，弱水万里沉一叶。岐路杨朱漫发悲，穷途阮籍空流血。广陵十月潮如山，片帆直下背长安。道途使君停皂盖，绨袍恋恋范叔寒。感此缠绵意，一洗风尘颜。酌君白玉卮，掷我珊瑚鞭。佳人能为鸲鹆舞，上客自吟鹦鹉篇。酒酣仰天泪双落，拔剑斫地心茫然。王夫子，汝是中原第一流，余亦江东有心客。即今文章政事谁敢出公右，三年手板淹泽国。公卿虽厌褒衣人，如尔宁徒长文墨。我归故里乐渔樵，钓竿学掣海上鳌。买酒自浇要离冢，移家欲住伯通桥。人生难遇是俦匹，何论烟霞与簪笏。我身愿充五湖长，君才合入三公席。淮海岂能留旌旆，廊庙终看曳履舄。他时仗钺过江来，莫忘吴市变名卒。
废宅
作者：叶方蔼
朝代：清
体裁：七言律诗

堕碧颓朱委道边，兽镮鱼钥倍凄然。更无上客回珠履，时有行人拾翠钿。风荡帷空萤自入，雨淋檐断燕还迁。阿谁计得当年事，可许轻临画阁前。
庭桂方开遇雨不止
作者：叶方蔼
朝代：清
体裁：五言律诗

桂树幽岩下，开时近小楼。那堪一夜雨，禁断满园秋。细蕊和香落，繁条带恨休。自怜愁万种，更欲替花愁。
庭鹤
作者：叶方蔼
朝代：清
体裁：七言律诗

池畔摧颓花下鸣，雪衣丹顶不胜情。思乡远隔华亭水，忆别长牵缑岭笙。云路断宁生怅望，鸡群立最憎分明。终年一饱知难得，敢想乘轩道上行。
康熙十七年闰三月二十八日皇上亲洒宸翰颁赐从臣各两幅臣方蔼获与焉主恩臣遇千载一时恭赋七言二章以纪遭逢之盛·其一
作者：叶方蔼
朝代：清
体裁：七言律诗

龙笺两幅日星凝，帝语传颁肃拜兴。直向仓轩披奥窔，俯看羲献总云仍。一波欲挽千钧弩，三折真垂万岁藤。知是化工名莫得，掞天测海愧无能。
康熙十七年闰三月二十八日皇上亲洒宸翰颁赐从臣各两幅臣方蔼获与焉主恩臣遇千载一时恭赋七言二章以纪遭逢之盛·其二
作者：叶方蔼
朝代：清
体裁：七言律诗

墨池春暖涨恩波，晓日光先上馺娑。自幸身频沾雨露，忽惊影欲傍星河。宠同题署知还倍，荣比登床较更多。永与儒臣增盛事，千秋青简待编摩。
张编修素存新昏戏赠三绝句·其一
作者：叶方蔼
朝代：清
体裁：七言绝句

秾李夭桃各自栽，天公移向一春开。若非词客生花梦，那敌闺人咏絮才。
张编修素存新昏戏赠三绝句·其三
作者：叶方蔼
朝代：清
体裁：七言绝句

绣阁才离又玉墀，宫衣日日印胭脂。袖中好带朝天笔，画日归时便画眉。
张编修素存新昏戏赠三绝句·其二
作者：叶方蔼
朝代：清
体裁：七言绝句

一曲瑶琴两意和，文园幽兴近如何。可知夜语脂香处，比似金茎解渴多。
归家
作者：叶方蔼
朝代：清
体裁：五言律诗

错忆倚闾待，归程恐较迟。忽惊幽显异，方悟死生期。有泪都成血，无鬒不变丝。寒塘行过处，黄草应时衰。
彰义门外书所见
作者：叶方蔼
朝代：清
体裁：五言律诗

此走江南道，问君归几时。山遮将去路，柳卧欲攀枝。酒合攒眉得，书思挂角宜。马蹄行忽住，最恨是临岐。
役久
作者：叶方蔼
朝代：清
体裁：五言律诗

役久已忘瘁，登临忽自伤。客情鲁酒薄，乡思越吟长。望尽游元气，愁来塞大荒。帝车高指处，应记是中央。
往年谪官上林今秋又过其地戏题·其二
作者：叶方蔼
朝代：清
体裁：七言绝句

陵迁谷变只须臾，笑我能成一事无。赢得儿童齐拍手，使君新换白髭须。
徐生入都即去诗以送之
作者：叶方蔼
朝代：清
体裁：七言律诗

怜君衫袖满埃尘，往日风流剩角巾。开口几曾投俗好，若吟端不救身贫。还因郭乐思奇士，自失荆高少酒人。匹马担簦又南去，萧萧落木满关津。
得二兄贵阳除目
作者：叶方蔼
朝代：清
体裁：七言律诗

十年初见一官成，谁料翻为万里行。塞马亦知难预计，原鸰无奈独关情。僰中童叟瞻冠盖，黔口山川记姓名。我乍回车君叱驭，相期忠孝是家声。
得二兄黔中书二首·其一
作者：叶方蔼
朝代：清
体裁：七言绝句

千金片纸半年程，泪湿缄题字灭明。第一书中难忘处，对床风雨五更声。
得二兄黔中书二首·其二
作者：叶方蔼
朝代：清
体裁：七言绝句

苦竹冈头望故乡，千峰万岭路茫茫。如何割得愁肠断，枉说山尖似剑铓。
得李信宜书
作者：叶方蔼
朝代：清
体裁：古风

惠不在天上，出门行即到。数君赴官日，两年隔穷徼。常恐困迁谪，未能悟静躁。尺书来何方，读罢喜颠倒。既知眠食安，复稔政事妙。陶潜工种秫，孙宝解祀灶。山县勿嫌卑，前行十夫导。课耕度晴冈，祷雨临幽窖。猺歌杂獞舞，殊助开颜笑。长安车马路，十步九险峭。不见永年生，锒铛向天叫。千金书牍背，狱吏尤伉暴。芋魁苟充腹，无肉安足道。
得汪大都中书讯予近况赋此代荅末章兼怀王十一兄弟·其一
作者：叶方蔼
朝代：清
体裁：七言律诗

层叠离怀黯自知，剧于茹檗乱于丝。梦中屡逐追欢地，醉里频吟赠别诗。怕按危弦肠易断，懒拈清镜鬓先悲。黄金若使真堪采，不铸君来更铸谁。
得汪大都中书讯予近况赋此代荅末章兼怀王十一兄弟·其三
作者：叶方蔼
朝代：清
体裁：七言律诗

浮云晻霭日车藏，东望扶桑万里长。蜃自蔽空难作屋，虹虽架远不成梁。移山欲笑愚公拙，填海终悲帝女狂。争敢遽誇身事了，一竿烟水便相忘。
得汪大都中书讯予近况赋此代荅末章兼怀王十一兄弟·其二
作者：叶方蔼
朝代：清
体裁：七言律诗

岐路西东举足生，故乡翻似异乡行。石碑衔口谁能语，棋局中心自不平。虚为花殷怜宿雨，每因月好厌春晴。淳于善笑唐衢哭，未敌长吟半句情。
得汪大都中书讯予近况赋此代荅末章兼怀王十一兄弟·其四
作者：叶方蔼
朝代：清
体裁：七言律诗

陆家兄弟本奇才，入洛联翩塌翅回。空有心常依禁闼，可怜泣尽化琼瑰。泥埋骐骥终教瘦，雪压芝兰不放开。曾忝交知称夙昔，暮云春树更馀哀。
忆故山柬说岩先生
作者：叶方蔼
朝代：清
体裁：七言律诗

家傍东吴鱄设诸，思归日夜未曾除。梦题笠泽波间寺，心忆灵威洞里书。后乐先忧公正在，昨非今是我还如。终期一奏重瞳听，乞取江湖养拙疏。
忽忽
作者：叶方蔼
朝代：清
体裁：五言律诗

忽忽秋都尽，萧萧昼屡阴。交因贫易淡，门为闭长深。新雪催双鬓，寒灰证此心。南飞何处雁，愁绝故乡音。
怀骏孙云间
作者：叶方蔼
朝代：清
体裁：七言律诗

海国风高雁影疏，美人渺渺正愁予。空吟王粲登楼赋，谁献邹阳入狱书。梦去青云伤旧侣，悲来白发满新梳。茫茫歧路终难问，休怨明时独掩庐。
恭和圣制大将军奏至元凶陨毙贼党溃散敕谕诸将帅分道进剿以安集斯民毋为贼众所侵其有归命者用心抚辑毋负朝廷至意
作者：叶方蔼
朝代：清
体裁：七言绝句

已正天诛待后来，皇恩一面网还开。即看洱海垂櫜入，直向澜江洗甲回。
恭和圣制赐内大臣辅国将军俄启绝句
作者：叶方蔼
朝代：清
体裁：七言绝句

双飞一箭堕秋风，繁弱犹弯旧赐弓。天子正歌狸首待，将军不数虎头雄。
恭和圣制题御厩绝句
作者：叶方蔼
朝代：清
体裁：七言绝句

十二闲开御道旁，龙鬐凤臆宛交翔。一从天语亲题后，世上方知有骕骦。
感秋呈环溪先生
作者：叶方蔼
朝代：清
体裁：七言律诗

秋风秋雨镇相牵，更被哀蛩唤不眠。与世无求宁恝尔，关身何计转凄然。眼悲东海栽桑地，心忆南山种豆田。听说乘桴再三喜，取裁应愧昔人贤。
戏题西樵考功长斋绣佛图三首·其一
作者：叶方蔼
朝代：清
体裁：七言绝句

如水臣门日下帘，知君心性爱幽探。退朝启事方才了，便与弥陀共一龛。
戏题西樵考功长斋绣佛图三首·其三
作者：叶方蔼
朝代：清
体裁：七言绝句

趺居可便了尘牵，长日清斋结净缘。争免谢家灵运笑，他时端只好生天。
戏题西樵考功长斋绣佛图三首·其二
作者：叶方蔼
朝代：清
体裁：七言绝句

妓房匣镜终嫌癖，酒库封瓶亦太迷。寄语街南王吏部，不妨何肉更周妻。
戏题西樵考功长斋绣佛图三首阮亭以抱琴洗桐小像索题久未及报于其奉命试蜀口占二绝调之·其一
作者：叶方蔼
朝代：清
体裁：七言绝句

王郎日抱文章坐，底有閒情似此时。早向虞廷传一曲，薰风拂拂五条丝。
成给事贻诗却赠四百字
作者：叶方蔼
朝代：清
体裁：古风

穷巷不设罗，群雀昼喧阗。忽听剥啄声，从吾两版传。云是成黄门，遣使贻诗篇。展诵未尽纸，喟然发长叹。长安仕宦路，车马若云烟。夫子秉亮节，趋舍异时贤。大冠张如箕，惟君不慕官。积金高至斗，惟君不爱钱。奚为抱戚戚，音促多烦煎。诚知体国意，忧愤寄所宣。方今寓县急，不啻身倒悬。滇闽首糜烂，荆蜀继刘虔。巨憝愈桀骜，群寇弥紏缠。王师出经岁，未见奏凯旋。军行赖宿饱，士马始腾骞。一日费万金，何可令久延。计臣持筹坐，仰屋目徒穿。近闻贼稍逼，氛㷔瀰秦川。山河百二地，烽燧相接连。处处繁螟蟘，户户化蚁蝝。此辈皆赤子，皇恩沐多年。如何甘附贼，盗弄吾戈鋋。中间讵无故，所宜察其端。得非长民者，抚驭或乖焉。朽索绊六马，反更严箠鞭。从来制胜策，贵在防未然。曲突徙其薪，功居焦烂先。谁得将此语，一奏重瞳前。朝廷置台谏，耳目责所专。庸庸厚福子，出口惧尤愆。独君著谠直，受知圣主偏。此诚国大计，呼吸安危关。伏蒲早论列，片言可回天。何用徒悒郁，枉费餐与眠。三代士执雉，耿介性不迁。伏节死官下，宁计身安全。予本窃禄人，进退屡迍邅。尚衔孤婺恤，未肯轸饥寒。君诗触吾绪，一为写缠绵。还期鉴愚戆，庶勿负拳拳。
扁舟
作者：叶方蔼
朝代：清
体裁：五言律诗

扁舟趁晓潮，独坐听鸣桡。野鹤浑相识，沙鸥时欲招。枫明霞岸岸，蘋吐雪朝朝。蓑笠真堪老，何人爱寂寥。
托九江守江侯问彭泽令李君消息
作者：叶方蔼
朝代：清
体裁：五言律诗

寄语浔阳宰，风流挹妙才。遥知书到日，定值鞠花开。邑小稀停牍，官贫罢举杯。江州使君在，应遣白衣来。
拜少宰孙先生墓
作者：叶方蔼
朝代：清
体裁：七言律诗

拜公床下几何时，执手丁宁后死期。忽见荒丘今永闭，忍将宿草更重披。眼昏难认题碑字，肠断还寻挂剑枝。一代可怜文献尽，伤心不独感深知。
拟古
作者：叶方蔼
朝代：清
体裁：古风

人生百岁风中烛，焉用役役被尘缚。我今至壮犹无成，有似辕下驹局促。忆昔弘景年四十，一朝挂冠神武门。此事于今诚所罕，令人对之难为言。
拟应制
作者：叶方蔼
朝代：清
体裁：五言排律

尧日昭千古，虞风洽九州。山川争献瑞，河洛共陈畴。绝域妖氛洗，边庭猎火收。七旬宣至德，六月壮弘猷。玉弩乾灵震，璇枢庙算周。受降先筑堑，定远不须侯。大度惟容众，神功定遏刘。自能驯虎豹，多事奋貔貅。苜蓿将花献，珊瑚作树投。归心随马首，拜手列螭头。曙晓开阊阖，天高识冕旒。朱凫穷异域，白道达遐陬。榆塞看飞雁，桃林好放牛。羽书沙海绝，烽戍玉关休。共仰车书远，还看礼乐修。九功歌凤管，七德舞龙斿。星届轩台外，风随禹甸流。百年销反侧，万国效共球。士享承平乐，人从大化游。鹓班垂缙笏，虎旅脱吴钩。极拱辰偏焕，云开气欲浮。升文绵宝历，戢武固金瓯。遥识千山净，应知百禄遒。丈章思报国，弭笔上歌讴。
拥鼻
作者：叶方蔼
朝代：清
体裁：七言律诗

拥鼻褰裳上马时，此身何处许相宜。百千队里怀常怯，十二衢中步独迟。未免形容溪鸟笑，可怜心事落花知。鲈鱼正美莼丝脆，莫到秋风更后期。
按图
作者：叶方蔼
朝代：清
体裁：七言绝句

按图何处索骅骝，惆怅空群一顾休。珍重昭王求骏意，年年马骨长如丘。
捶铁
作者：叶方蔼
朝代：清
体裁：五言律诗

捶铁作吴钩，空思绕指柔。广场聊袖手，曲径少低头。漫羡登床马，还怜入庙牛。人生悟倚伏，亦可减馀愁。
撰西樵考功志文毕寄阮亭户部
作者：叶方蔼
朝代：清
体裁：七言律诗

恍惚相随把袂时，幽明难间两心期。敢云下笔不加点，最喜临文无愧辞。比似束刍应恨薄，即同挂剑已嫌迟。友生投契犹如此，况尔连根荆树枝。
敬哉先生招饮容园即事
作者：叶方蔼
朝代：清
体裁：七言律诗

先生幽兴寄东山，早沐君恩许赐閒。杖履追陪尘壒外，壶觞狼藉画图间。童携麈尾花边至，客赌棋枰墅畔还。底是当欢闻叹息，应知忧国意相关。
新月
作者：叶方蔼
朝代：清
体裁：七言律诗

娟娟细魄吐逡巡，隐汉藏云迥莫亲。卷幔乍疑钩堕影，开奁直认镜生尘。预愁仄正安难定，漫讶寒纤照未匀。寄语嫦娥劳自爱，夜来斫树是何人。
新莺
作者：叶方蔼
朝代：清
体裁：七言绝句

簇簇毛衣柘色新，穿花度柳见还频。怜君不借春风力，那得娇音动主人。
方塘
作者：叶方蔼
朝代：清
体裁：七言律诗

方塘如镜月如弦，绮陌风光只似前。草暖庾郎盘马地，絮飞谢女咏诗天。重寻好事疑经梦，更盼佳期恍遇仙。待与何人共携手，隔花羞见蝶翩翩。
旅次家弟拿舟相迓喜而有作
作者：叶方蔼
朝代：清
体裁：七言律诗

执手犹疑入梦无，屋梁颜色炤模糊。一官失路饥寒并，万里新逢涕笑俱。梁上寻巢看旧燕，堂前反哺愧慈乌。从今喜遂连床约，休恨西窗夜雨孤。
旅步见马上新荐诸君
作者：叶方蔼
朝代：清
体裁：七言绝句

连钱骄马蹴芳埃，槐影纷纷动地回。记得阿婆年少日，也曾涂抺向人来。
旅舍对月
作者：叶方蔼
朝代：清
体裁：五言律诗

皎皎侵窗隙，盈盈出水壖。惯欺孤客枕，偏照别离筵。露濯应增洁，烟霏更益妍。祗怜谢希逸，纡轸向谁宣。
旅舍灯
作者：叶方蔼
朝代：清
体裁：五言律诗

微燄消欲尽，馀光寒尚荧。不甘为烬灭，强欲向人明。幽称僮酣睡，昏骄鼠斗争。羁愁正无赖，默坐数残更。
无题
作者：叶方蔼
朝代：清
体裁：五言排律

一寸万愁侵，危肠九曲深。销魂惟有别，拥鼻不成吟。枕上明传恨，尊前暗损心。何曾通嬿婉，只是费思寻。第一花难种，初三月易沉。已知虚却扇，犹自惜遗簪。呜咽村边篴，凄凉屋下砧。东厨步兵泪，痛洒定谁禁。
旧游
作者：叶方蔼
朝代：清
体裁：七言律诗

犀押湘帘拂地长，旧曾游处扑衣霜。凄凉汉室黄金屋，惆怅卢家白玉堂。兰为作膏终化烬，桂缘经蠹枉留芳。一双紫燕寻巢入，只认当时玳瑁梁。
春日
作者：叶方蔼
朝代：清
体裁：五言律诗

柳短间莎长，春风触处狂。蝶飞遗剩粉，莺过炙新簧。银榼频倾酒，金垆满爇香。可容穷阮籍，一恸绮罗旁。
春昼
作者：叶方蔼
朝代：清
体裁：七言律诗

湿云漠漠覆沙汀，春雨春风昼窅冥。花似敛愁初欲睡，山如中酒未全醒。人间那有屠龙技，世上虚传相鹤经。帘外光阴不相待，空教莺语费丁宁。
晚望
作者：叶方蔼
朝代：清
体裁：七言绝句

暮云深树带遥津，斜日平沙少去人。惟有多情河畔草，青青一道护雕轮。
月
作者：叶方蔼
朝代：清
体裁：五言律诗

每向愁边见，多于客里亲。云疑淹逸彩，露欲洗幽尘。一澹能娱我，三更转近人。偶窥微缺处，清泪忽沾巾。
月下
作者：叶方蔼
朝代：清
体裁：五言律诗

此夕天边月，寒光逼寝帏。可怜欲谁照，空自赏清辉。只益吴牛喘，能惊魏鹊飞。故园南望里，老泪强沾衣。
月下偶成
作者：叶方蔼
朝代：清
体裁：七言律诗

雪消云卷欲深更，独傍危阑万感生。酒力共春随日减，诗怀和月著人清。未妨窥沼潜鱼跃，更儗攀条宿鸟惊。多愧烟霞竞招引，有谁肯与野人争。
月下同友人作
作者：叶方蔼
朝代：清
体裁：古风

何处无此月，顾少吾两人。空庭藻荇交，光景相鲜新。微燄偶然散，摇动波粼粼。爱此久延伫，清露泫衣巾。谈谐时领要，吟咏还入神。岂营文史适，实资风义亲。朱丝縆枯桐，三尺怀中珍。非君能好古，此调为谁陈。
有感
作者：叶方蔼
朝代：清
体裁：五言律诗

始信天难问，谁言照便回。单车孤使去，一箧谤书来。絺绣真牺累，青黄是水灾。巫咸何处叫，还望帝阍开。
李氏别业看梅
作者：叶方蔼
朝代：清
体裁：七言律诗

镂冰琢玉一丛丛，风格天成自不同。肯向妆台迷艳质，好依岩壑伴衰翁。寒生冉冉流香外，春在亭亭送影中。莫遣高楼便吹笛，清宵幽怨恐难穷。
杏花
作者：叶方蔼
朝代：清
体裁：七言律诗

曾托孤根上苑栽，数株飘拂野塘隈。艳随流水溶溶去，香逐轻风款款来。犹愧生成劳雨露，敢期移植近楼台。可怜攀折供人便，辜负东皇着意开。
杏花
作者：叶方蔼
朝代：清
体裁：五言律诗

脉脉岂无怨，亭亭如有言。开时犹恨少，落处不为繁。山鸟晓还闹，邻蜂晚更喧。未甘憔悴意，恐负艳阳恩。
村舍
作者：叶方蔼
朝代：清
体裁：七言律诗

板屋春风对一瓢，荻帘土锉共萧萧。无妨世上嫌迂阔，最喜尘中有寂寥。邻寺远传茶鼓发，隔村微见酒旗摇。分明忆似江南景，辜负幽人岁岁招。
村舍梨花
作者：叶方蔼
朝代：清
体裁：五言律诗

承露玉盘新，生成绝点尘。真嫌脂粉涴，不许蝶蜂亲。投宿疑鲛馆，通名是璧人。却怜荒径里，占断十分春。
村舍见红紫葵花开特可爱
作者：叶方蔼
朝代：清
体裁：七言律诗

插棘编荆茅舍清，此中谁儗见倾城。紫丝作障遮空暗，红锦裁衣曳地明。惆怅忽从攀处得，凄凉多为别时生。不须更结繁华梦，野蝶山蜂自有情。
松
作者：叶方蔼
朝代：清
体裁：七言律诗

百尺森疏倚梵宫，雪欺霜压更葱茏。晴摇翠粒娟娟露，雨裛苍鳞冉冉风。汉畤荒来龙驭断，葛仙去后鹤巢空。西园桃李时相笑，占尽韶华住绮栊。
枕上闻鸟鸣
作者：叶方蔼
朝代：清
体裁：五言律诗

林鸟才一转，羁怀已万端。不辞言语拙，真恨羽毛单。出谷势方远，迁乔路更难。春风来枕上，秪是助汍澜。
枯树
作者：叶方蔼
朝代：清
体裁：七言律诗

无复凌霄耸壑心，千寻落落卧幽岑。敢将荣悴争时代，独与岩流共古今。纵使汎来难近汉，便教斲就不堪琴。南朝名士虽工赋，未解庄休意更深。
柬友人
作者：叶方蔼
朝代：清
体裁：七言律诗

穷通分定莫须惊，怨曲劳歌漫引声。榻下应怜徐孺子，刺残谁识祢先生。自倾浊酒浇花落，独卷疏帘对月明。休怪芳时倚惆怅，古来多恨是多情。
柳
作者：叶方蔼
朝代：清
体裁：七言律诗

汉宫三百六妆楼，处处垂阴满御沟。天子折来亲赐佩，内人插遍待招游。思攀纤手丝千缕，欲斗脩眉黛一钩。今日相逢江岸上，藏鸦系马不胜愁。
梁将军战场歌
作者：叶方蔼
朝代：清
体裁：古风

天吴倒蹙东海水，毒雾罩空白日死。妖蛟百丈腥风黄，鬼马踏云平地起。龙江渡口天狗落，燕子矶头波声恶。瓮城一片竖降旗，健儿十万崩厥角。将军此时吴淞来，提戈一怒烛龙回。指麾五丁发神弩，百怪辟易阴霾开。倏如秋鹰纵搏击，雨血风毛洒原隰。又如春蚕食叶声，千筐顷刻无留停。昨朝馀皇倚北岸，兕甲蛮刀耀飞电。今朝髑髅钟山平，万点哀燐蔽江面。捷书飞入玉河桥，天子开殿册勋劳。鸦翎宝钞麒麟袍，敕赐甲第功臣高，呜呼将军真人豪。君不见黄须鲜卑轻朝士，侧目独惮高敖曹。
梁水部赠洮河石研歌
作者：叶方蔼
朝代：清
体裁：古风

梁生诒吾古石砚，肌理细腻格端正。滑于十五好女肤，光如一片青铜镜。问知此砚产洮河，摩挲百遍感激多。自从逆臣反秦地，关中处处持干戈。洮河远隔秦西岸，烽燧连天行旅断。十万貔貅河上屯，只言持重休轻战。至尊宵旰坐枫宸，玉剑时闻及寝门。纷纷尽是承恩者，碌碌真羞食肉人。白头老泪迸双落，书生未肯甘高阁。触事弥存报主心，抚时益切匡君略。梦魂昨度洮河隈，挼绳手縳逆臣回。持君此砚将何用，好草三军露布来。
梅花
作者：叶方蔼
朝代：清
体裁：七言律诗

亭亭玉立正消魂，照眼寒英处处繁。争忍负他春白昼，最难忘是月黄昏。折残野岸俱无主，开遍村家尽掩门。料得有谁怜寂寞，秪应啅雀自争喧。
梅花
作者：叶方蔼
朝代：清
体裁：七言绝句

千林霭霭淡斜晖，独凭阑干露湿衣。但爱笛声清似水，不知片片玉鳞飞。
梅花
作者：叶方蔼
朝代：清
体裁：五言律诗

标格非不好，孤高难共亲。伤离长在眼，赠远与何人。照水唯怜影，含风只弄颦。窥墙宁有意，宋玉枉伤神。
梦至一高阁下仰眺可数十仞有人凭阑引手招予旁一人曰此七十二峰阁凭阑者诸勿庵也觉赋此诗
作者：叶方蔼
朝代：清
体裁：七言律诗

岐路悠悠误此生，出山泉浊在山清。三千馀里客中梦，七十二峰阁上晴。长愧当年结绶意，敢忘他日耦耕情。怜君扃户空岩老，犹被谁何识姓名。
榖似复叠前韵见示适江南信至秋秫粗熟酿酒可望喜赋奉答次章兼柬元少侍讲·其一
作者：叶方蔼
朝代：清
体裁：古风

寂寂莫搥王融车，咄咄莫作殷浩书。江南近报酿新熟，小槽殷红滴真珠。君方弹冠去未可，吾将拂衣行得如。醉拍铜斗歌乌乌，竹弓射鸭巴城湖。
榖似复叠前韵见示适江南信至秋秫粗熟酿酒可望喜赋奉答次章兼柬元少侍讲·其二
作者：叶方蔼
朝代：清
体裁：古风

吾友韩侯性耽古，缥笔手续素王书。爱士不啻如贾胡，直欲剖腹藏其珠。诏书昨者延名儒，为子踊跃端何如。愿子早陈六符事，忧君今日惟江湖。
横云山房八绝句·其一
作者：叶方蔼
朝代：清
体裁：七言绝句

云木毵毵锁夕岚，喜来丈室暂停骖。从教尘世难容我，尚有弥陀借半龛。
横云山房八绝句·其七
作者：叶方蔼
朝代：清
体裁：七言绝句

古涧无声波寂寥，辘轳千尺影迢迢。仙灵那许凡踪到，一月亲来一换桥。
横云山房八绝句·其三
作者：叶方蔼
朝代：清
体裁：七言绝句

二客相从步屧晴，雪堂重到古今情。分明赤壁孤舟夜，尚少横江鹤一声。
横云山房八绝句·其二
作者：叶方蔼
朝代：清
体裁：七言绝句

蔓草寒烟覆石台，雍门琴罢不须哀。游人未悟兴衰理，犹对山僧问劫灰。
横云山房八绝句·其五
作者：叶方蔼
朝代：清
体裁：七言绝句

一枕松风梦不凡，白云来往恋巉岩。前身便是陶弘景，官署蓬莱最后衔。
横云山房八绝句·其八
作者：叶方蔼
朝代：清
体裁：七言绝句

携诗搔首问青天，太白当年兴只颠。若遣谢宣城果在，与他吟遍夕阳川。
横云山房八绝句·其六
作者：叶方蔼
朝代：清
体裁：七言绝句

绿玉森森倚碧云，千竿风袅翠成纹。子猷去后知音少，今日谁堪对此君。
横云山房八绝句·其四
作者：叶方蔼
朝代：清
体裁：七言绝句

冥坐观心万象幽，回看六合尽蜉蝣。还怜驺衍谈天陋，海外宁惟一九州。
横山访一公云化去数月矣
作者：叶方蔼
朝代：清
体裁：五言律诗

端如一弹指，俄成来去今。影堂遗挂在，竹几暗尘侵。一榻维摩病，三生圆泽吟。重来忽挥涕，转愧世缘深。
檐外
作者：叶方蔼
朝代：清
体裁：七言律诗

檐外阴云羃远天，花开花谢损芳年。春风那似春愁急，晓露长和晓泪悬。孔氏樽中空绿酒，陶家琴上少朱弦。凄凉四壁真堪笑，羞见争飞下食鸢。
次韵答山中人
作者：叶方蔼
朝代：清
体裁：七言律诗

万卷千竿奉一身，云饶水阔岂为贫。无端杯酒寻常醉，有几篱花次第春。鱼腹好容独醒客，松毛稳卧不言人。长沮旧宅君今主，肯向滔滔一问津。
欲决
作者：叶方蔼
朝代：清
体裁：七言律诗

欲决升沉未有因，相逢谁信自由身。三更楼上刘琨月，十丈门前庾亮尘。偶探药名知小草，忽看车脚悟劳薪。家山如画难安卧，枉自弥年羡隐沦。
正月尽牡丹开已烂漫戏示梦敦
作者：叶方蔼
朝代：清
体裁：七言律诗

倾城一笑奈君何，总有铅华合避他。色艳祇缘承日近，开先原为得春多。初醒乍湿阳台雨，微步如凌洛水波。若使旁教揎翠袖，定应添却玉颜酡。
此日阮亭相见辄诵云翎诗不置戏作此贻阮亭并示云翎
作者：叶方蔼
朝代：清
体裁：古风

先生二十年称诗，齐鲁诸儒皆受学。迩来声教益广被，渐合西东并南朔。海内词人纷牛毛，一一低首奉绳削。朝朱暮墨不停手，点勘都是时贤作。金钟大镛音并奏，豫章邓林枝交错。吾但崛彊未下拜，自顾门庭太萧索。梁溪马生好年少，后来之秀才卓荦。与吾谈诗颇称久，风义周旋宛如昨。今年上书复报罢，可怜有目俱同矐。虽然榜中失此士，却喜吾得私褚橐。匹夫被褐非有罪，怀璧未免中心怍。常恐大力负而趋，果然还被先生攫。区区一士何轻重，看女绝胜得官乐。朅来向客盛夸诩，独自把卷细咀嚼。先生门下富才彦，生今一旦折其角。吾诗茧弱意凡近，不中英俊作准格。如生瑰玮诚异宝，大圭合付玉人琢。只愁藉生欲待老，失去怀抱数日恶。先生诗体世争尚，人称济南王氏脚。生也当仁幸毋让，他年衣钵洵可托。有所闻时定告吾，勿如颜苦孔之卓。
残燄
作者：叶方蔼
朝代：清
体裁：七言律诗

残燄微微背壁幽，铜壶滴尽转添愁。可堪夜雨黄茆驿，最忆春风紫桂楼。顾我已甘灰并冷，问君何恨泪长流。多情此夕分明处，不照华筵照白头。
水关马上口占
作者：叶方蔼
朝代：清
体裁：七言绝句

荷叶如钱绿渐抽，凫鹥拍拍散中流。可怜骑马黄尘客，羞向青波照白头。
汉武外纪
作者：叶方蔼
朝代：清
体裁：七言绝句

通宵甲帐暗香开，鸾鹤声声玉殿来。一个岁星犹不识，可怜虚筑集仙台。
江上偶成
作者：叶方蔼
朝代：清
体裁：七言律诗

款款风传澹澹钟，低空暝色暗千重。欲将何物销尘念，每为芳时损病容。江外馀霞怜谢眺，柳边新月想王恭。华阳书信今宵到，忆得前身住此峰。
江上兵
作者：叶方蔼
朝代：清
体裁：七言绝句

罗似繁星布似棋，太平閒杀射雕儿。柳间挂甲花间卧，错认征旗作酒旗。
江上朱玉如孝廉贻诗深相推许答赠三首·其一
作者：叶方蔼
朝代：清
体裁：五言律诗

斯道久生棘，清吟那得闻。捧心真愧我，乂手却怜君。逸调宁谐俗，奇怀自拔群。好将冰玉句，吟讽到微曛。
江上朱玉如孝廉贻诗深相推许答赠三首·其三
作者：叶方蔼
朝代：清
体裁：五言律诗

昔日词坛老，推君盖代才。前贤深寄托，后进孰追陪。白雪篇中奏，朱霞笔底开。时流莫轻议，曾破铁关来。
江上朱玉如孝廉贻诗深相推许答赠三首·其二
作者：叶方蔼
朝代：清
体裁：五言律诗

往往巡檐笑，时时倚柱哦。祇凭消日月，遑敢问江河。病觉贫来甚，狂怜醒后多。感君思老马，识路意如何。
江上漫兴
作者：叶方蔼
朝代：清
体裁：七言律诗

尘土支离已一翁，更披华发向江东。壮心不尽登临后，倦眼时开醉醒中。走马单身愁暮雨，呼鹰双臂健秋风。终然丘壑还须我，何处溪流无钓筒。
江上酬诸勿庵进士
作者：叶方蔼
朝代：清
体裁：五言律诗

只此江城里，谁知良觌难。何时一尊满，同对九峰寒。花落怨春寂，鸟啼惊梦阑。把君佳句在，珍重比琅玕。
江边见白鸟
作者：叶方蔼
朝代：清
体裁：七言律诗

吴波楚浪两茫茫，独占荒原立夕阳。海鹤肯教成伴侣，野鸥翻自笑行藏。谁怜皓白衣如雪，秪恨飘萧顶似霜。难遣江湖幽兴在，汀兰岸芷梦魂长。
河上
作者：叶方蔼
朝代：清
体裁：七言绝句

楚魂湘血两悠悠，离恨从来怕遇秋。肠断今朝河上路，他年忍为再回眸。
河上
作者：叶方蔼
朝代：清
体裁：七言律诗

莽莽河声不断愁，拍天惊浪共云浮。几时来告两黄鹄，终日忘机双白鸥。使者徵求徒跃马，灵巫歌舞只沈牛。凭谁为语波臣道，宵旰须宽圣主忧。
河上早发
作者：叶方蔼
朝代：清
体裁：七言律诗

喔喔荒鸡旅梦回，驿门才启马啼催。道旁曾见裂繻出，候吏还疑投笔来。西望长庚光胜月，东奔河水疾过雷。青禽一去无消息，鸩鸟如何好作媒。
河间旅壁见西樵阮亭前后题诗因忆故园兄弟感而有作
作者：叶方蔼
朝代：清
体裁：七言绝句

兄弟乌衣擅盛名，十年游宦各关情。因君重作江南梦，一夜池塘草尽生。
济宁太白楼
作者：叶方蔼
朝代：清
体裁：五言律诗

一醉偶然事，兹楼万古传。吾来吊遗迹，云木正参天。揽凤下千仞，骑鲸吸百川。滔滔槛外水，犹比浊醪贤。
浮云
作者：叶方蔼
朝代：清
体裁：七言律诗

浮云流水总无根，鱼自深潜鸟自鶱。庄叟已忘栎是社，晋人忽怪石能言。蛇游杯底宁知祟，蚁斗床头那觉喧。敢道真心免猜竞，一生赢得是昏昏。
消息
作者：叶方蔼
朝代：清
体裁：五言律诗

消息传难定，愁心不自聊。养痈多事日，缄口敢言朝。天实滋蝥螣，人谁产獍枭。茫茫一舒眼，氛祲几时销。
淮城咏古四绝句·其一
作者：叶方蔼
朝代：清
体裁：七言绝句

垓下阴风卷日昏，楚歌未了尽声吞。八千子弟如烟散，只有佳人不负恩。
淮城咏古四绝句·其三
作者：叶方蔼
朝代：清
体裁：七言绝句

鸟尽弓藏自古嗟，真王遗恨日西斜。一身未省归何处，枉却坟旁置万家。
淮城咏古四绝句·其二
作者：叶方蔼
朝代：清
体裁：七言绝句

桥边纳履话从容，千古英雄是此翁。枉把诗书尽烧却，阴符一卷出怀中。
淮城咏古四绝句·其四
作者：叶方蔼
朝代：清
体裁：七言绝句

荷锸随身好掩形，酒徒醉倒夕阳亭。铜驼指日生荆棘，此世知君不愿醒。
清明
作者：叶方蔼
朝代：清
体裁：七言绝句

暖风芳草尽伤情，客里昏昏不记程。林外卖饧刚唤过，忽惊今日是清明。
清明日河閒道上
作者：叶方蔼
朝代：清
体裁：七言律诗

客里对春春可怜，况逢佳节更潸然。一枝两枝还垂柳，十家五家常禁烟。梦草不青惟北地，望云多白是南天。依稀忆似故乡处，水鸟双飞绿满川。
清明曲
作者：叶方蔼
朝代：清
体裁：古风

细雨斜风作寒食，柳条拖地春无力。饥鸦来往傍人飞，纸钱衔挂棠梨白。香车辚辚殷若雷，罗裳一色空中开。哭声未绝笑声杂，花前不醉宁空回。摘蕊攀条情未已，落日遥听莫钟起。情知花事未阑珊，但望来朝风日美。吾愿北邙莫种柏与松，只种万树烂熳花开红。花红儿孙应到此，泉下年年鬼不馁。
清明最后一日同人集东山书屋分体赋诗吊宋刘龙洲先生遗墓拈得七言古席上漫成
作者：叶方蔼
朝代：清
体裁：古风

龙洲先生布衣耳，忧时痛哭陈天阙。志图匡复计不就，登楼感赋悲心骨。偶依故人驻此土，一时酬唱称奇绝。老死不归留稿葬，诗魂长卧东山窟。昔吾高曾慕遗躅，一抔重为新碑碣。吊古非徒事胜游，风流不使轻湮没。年来往事痛销沉，碑埋蔓草多残缺。羊豕谁禁白昼游，鸺鹠叫落三更月。血食何曾废夏畦，先生墓下偏萧瑟。诗卷长留败簏中，姓名枉被途人说。今日群将鸡酒陈，九原定不嫌唐突。俯仰兴衰意惘然，遥遥暮霭连天末。
清江旅次
作者：叶方蔼
朝代：清
体裁：五言律诗

信美犹吾土，登楼百感生。雕龙还自笑，画虎竟谁成。易下春风泪，难平夜雨情。故居连上苑，乔木正迁莺。
渡江
作者：叶方蔼
朝代：清
体裁：五言律诗

三年两渡此，客计竟如何。市酒消愁少，江花恨别多。自怜轻道路，不敢怨风波。羞见垂纶叟，沧浪正放歌。
渡江行
作者：叶方蔼
朝代：清
体裁：古风

黑云压波波如山，银城雪屋翻飞间。老鱼扬鬐洲前立，倒卷金山同一粒。万斛龙骧秋箨轻，长年呼天叫仓卒。雨工驱雷鞭群羊，朱旗白盖蚩尤光。眼前彷佛多奇状，虹霓照耀三重梁。井蛙谷鲋俱得意，喷涛吹沫争人噬。灌坛老妇忽回车，湖口龙姑亦旋旆。还吾万里之山川，青天不动白日悬。狂氛毒燄势难久，片帆破浪无忧煎。伹愿世路风波亦如此，天道好还理固尔。
温泉恭纪·其一
作者：叶方蔼
朝代：清
体裁：七言绝句

何来瑶窦溅珠新，皎洁琉璃莹绝尘。灵液汇成千顷碧，天波散作万家春。
温泉恭纪·其三
作者：叶方蔼
朝代：清
体裁：七言绝句

融融湑湑是琼浆，圣母同称万寿觞。解道天心多福应，须知水德本灵长。
温泉恭纪·其二
作者：叶方蔼
朝代：清
体裁：七言绝句

千里浑河水欲冰，寒流此日更清澄。应缘地脉偏深厚，王气如龙拱孝陵。
温泉恭纪·其五
作者：叶方蔼
朝代：清
体裁：七言绝句

凝成甘露拂薰风，喷薄还应万古同。缥缈源通霄汉上，絪缊人在太和中。
温泉恭纪·其六
作者：叶方蔼
朝代：清
体裁：七言绝句

阳春早已遍郊坰，温润还堪验水经。圣主不须黄竹咏，微臣殊愧醴泉铭。
温泉恭纪·其四
作者：叶方蔼
朝代：清
体裁：七言绝句

渺渺神泉脉脉流，仙都直欲置身游。此中圣泽深无际，汪濊端能润九州。
游侠篇
作者：叶方蔼
朝代：清
体裁：古风

君不见道旁游侠客，衣冠结束何济楚。十千㪷酒共欢乐，下马握手吐肺腑。腰间短钩冷血腥，借身报仇不知数。黄金床头飞电光，满堂颜色焦如土。吁嗟乎，夷门轵里何人斯，千载之上亦可疑。
熊青岳学士建言部议处分奉旨特免诗以志喜
作者：叶方蔼
朝代：清
体裁：五言律诗

上圣能容直，孤忠肯惜身。尽传飏凤彩，不信触龙鳞。道合转圜美，功同补衮新。将无明主意，普欲劝廷臣。
燕
作者：叶方蔼
朝代：清
体裁：五言律诗

翩翩双燕子，相别隔年赊。去日秋千里，来时春万家。新泥坊底叶，旧垒屋檐花。欲问乌衣事，前朝日未斜。
燕
作者：叶方蔼
朝代：清
体裁：七言律诗

飘零此去欲何依，满目东风计总非。翠幕香消春窅窅，画梁月断影微微。钗头曾忆双栖稳，掌上谁怜独舞稀。知有旧巢无路入，马前惆怅乱红飞。
玉如下第见过作
作者：叶方蔼
朝代：清
体裁：七言律诗

北去南来似践更，看君几度上书行。无波枉击三千里，不售缘无十五城。将母可能忘薄禄，荣身未必是浮名。春阴愁思俱难遣，浊酒荒斋细细倾。
王元之谪居广陵赋僧舍芍药有感伤纶阁多情客之语予屏居田里偶过邻僧院中适见此花感而有作并寄鹅湖立斋岵思·其一
作者：叶方蔼
朝代：清
体裁：七言律诗

顾影婵媛不自持，芳菲空睹上阶迟。凄凉晓日辜新宠，憔悴春风泣旧枝。纶阁梦迷起草地，锦袍肠断赏花时。敢思五味为君和，惆怅茅檐泪暗垂。
王元之谪居广陵赋僧舍芍药有感伤纶阁多情客之语予屏居田里偶过邻僧院中适见此花感而有作并寄鹅湖立斋岵思·其二
作者：叶方蔼
朝代：清
体裁：七言律诗

万年枝上转春晖，忆尔同时下直归。白发飘零馀我在，青云俦侣似君稀。雕阑望断人何处，金屋恩深梦已非。怪底天香消不尽，可怜还染衲僧衣。
王先生寓予邸苦无酒饮·其一
作者：叶方蔼
朝代：清
体裁：七言律诗

荆高市上化为尘，谁与先生作主宾。但有三升堪壮胆，若无一斗肯呈身。襟怀宁著累累绶，意气平摧岳岳人。挂壁鸱夷空在眼，因君转恨我长贫。
王先生寓予邸苦无酒饮·其二
作者：叶方蔼
朝代：清
体裁：七言律诗

三十能文到帝州，绣鞍閒跨紫骅骝。枝从玉兔轮边折，峰向金鳌顶上游。月里姊亲投彩佩，云中君与捧琼辀。那堪隔别音书断，碧海尘生夜夜愁。
琴
作者：叶方蔼
朝代：清
体裁：七言律诗

钟期已逝蔡邕亡，太息朱弦尚在房。玉轸金徽谁爱惜，高山流水自凄凉。蛛丝断处星争露，爨斧停时语忽长。伐尽梧桐千万树，不教重种峄阳旁。
琼树
作者：叶方蔼
朝代：清
体裁：七言律诗

琼树何曾见一枝，纷靡众草竞英蕤。儗从骚客求兰佩，欲向灵妃问桂旗。天上只疑星是石，人间枉泣墨非丝。偶经抵鹊山前过，终古无端替玉悲。
癸丑侍宴瀛台泛舟赏荷应制·其一
作者：叶方蔼
朝代：清
体裁：五言律诗

凤辇凌晨出，龙旂夹道陈。雨师才洒路，风伯更清尘。九陌恩光遍，千门淑气新。万人扶杖看，天子肃嘉宾。
癸丑侍宴瀛台泛舟赏荷应制·其七
作者：叶方蔼
朝代：清
体裁：五言律诗

台鼎罗庖膳，中人献酒浆。兼珍宸泽沛，温语帝情长。北斗临尧陛，南薰拂舜裳。还应歌既醉，一为答君王。
癸丑侍宴瀛台泛舟赏荷应制·其三
作者：叶方蔼
朝代：清
体裁：五言律诗

御座霞为幄，花林玉作台。更无凡迹到，只许近臣来。晬穆依天表，恩荣浃上台。太平欣正永，长日得追陪。
癸丑侍宴瀛台泛舟赏荷应制·其九
作者：叶方蔼
朝代：清
体裁：五言律诗

皞皞人归化，欣欣物遂初。瑶阶争拾果，玉洞竞探书。驯狎冈鸣鹿，纷披藻跃鱼。愿将式食意，普被万方馀。
癸丑侍宴瀛台泛舟赏荷应制·其二
作者：叶方蔼
朝代：清
体裁：五言律诗

夏后璿台上，周王瑶水前。何如逢圣主，开宴集群贤。云壑冥丹地，冠簪俨列仙。千秋传盛事，光耀史臣编。
癸丑侍宴瀛台泛舟赏荷应制·其五
作者：叶方蔼
朝代：清
体裁：五言律诗

光风动水际，异采发华滋。翠盖亭亭立，红衣冉冉时。卑枝低骇鬣，密叶暗巢龟。微物生多幸，终年荷圣私。
癸丑侍宴瀛台泛舟赏荷应制·其八
作者：叶方蔼
朝代：清
体裁：五言律诗

饮出仙盘露，餐分内殿冰。清讴听绿水，美荫就苍藤。坐许移前席，车容托后乘。熊螭今不少，谁与梦相应。
癸丑侍宴瀛台泛舟赏荷应制·其六
作者：叶方蔼
朝代：清
体裁：五言律诗

泰始骈花见，元嘉合干生。昔人闻艳羡，此日睹芬荣。美景纡皇览，佳辰鬯睿情。迎飙前复却，应是恋霓旌。
癸丑侍宴瀛台泛舟赏荷应制·其十
作者：叶方蔼
朝代：清
体裁：五言律诗

先帝昔召见，微臣拜冕旒。今来还橐笔，复得奉宸游。术浅惭无补，恩深憾莫酬。此心同沼卉，岁岁绕瀛洲。
癸丑侍宴瀛台泛舟赏荷应制·其四
作者：叶方蔼
朝代：清
体裁：五言律诗

诏许仙舟泛，人行一镜中。象将河汉接，气与斗牛通。荇藻翻轻影，凫鹥接远空。朝宗皆到海，心共百川同。
登金山四首·其一
作者：叶方蔼
朝代：清
体裁：五言律诗

万里无空阔，孤峰耸泬寥。阁收三楚雨，门接九江潮。鹳鹤青天劲，鱼龙白日骄。乘桴吾岂敢，行止任蓬飘。
登金山四首·其三
作者：叶方蔼
朝代：清
体裁：五言律诗

海岳楼头月，江天阁外云。连年暗熢火，几日靖妖氛。壁垒南徐镇，旌旗北府军。书生还自笑，磨石待铭勋。
登金山四首·其二
作者：叶方蔼
朝代：清
体裁：五言律诗

叠翠天开画，森奇鬼献工。惊涛飞破壁，怪石走当空。梵呗层层寺，帆樯面面风。游鱼与过鸟，历历镜中同。
登金山四首·其四
作者：叶方蔼
朝代：清
体裁：五言律诗

吾友王明府，题诗最上头。俊人淹海角，翰墨想风流。月黑精灵泣，天高列缺愁。千秋留带客，与尔或堪俦。
白鹭
作者：叶方蔼
朝代：清
体裁：七言律诗

吴波越浪两茫茫，却占荒原立夕阳。海鹤肯教成伴侣，野鸥应自笑行藏。风尘不染衣间素，春色难销顶上霜。剩有江湖馀念否，汀花岸芷梦魂长。
目暗
作者：叶方蔼
朝代：清
体裁：七言律诗

眯目由来世所同，岂期今日到衰翁。濛濛只觉雾长在，烂烂俄惊电忽空。敢向人前争黑白，不留灯下校鱼虫。连朝强起摩挲看，为说尧天日再中。
睡起
作者：叶方蔼
朝代：清
体裁：七言律诗

楼头春尽怯朝寒，睡起惺忪小带宽。志士凄凉閒处老，名花憔悴雨中看。残书竟日便支枕，短篴谁家正倚阑。收拾吟笺与酒盏，此生真信遣愁难。
瞢腾
作者：叶方蔼
朝代：清
体裁：七言律诗

醉便瞢腾醒便哀，思量无计绝嫌猜。千条尽烛难争月，百树奇花不当梅。倚柱立多频怅望，绕廊吟遍只徘徊。瑶池宴罢须臾事，一瞬终看八骏回。
短发
作者：叶方蔼
朝代：清
体裁：七言律诗

萧萧短发不盈巾，犹逐诸贤马足尘。半世已成庄叟木，一官长作汉家薪。思枯笔秃排千管，臂弱弓弯罢六钧。秪有忧天心未泯，才教开口又防嗔。
石城谣
作者：叶方蔼
朝代：清
体裁：古风

石头城下清霜路，黄蒿如林涨烟雾。此地行人来往稀，寒鸱昼啸枯桑树。鬼炬千群大似轮，金银宫阙化为尘。冤魂夜半相逢哭，听得声声怨皖人。
示周生
作者：叶方蔼
朝代：清
体裁：古风

梡革以为鞠，断木以为棋。犹不可无法，而况乎学为。古称在三义，所重厥惟师。传道与解惑，舍此其焉资。分谊一以定，服事终不移。如何倾盖间，轻以名相施。周生贤哲裔，卓荦负奇姿。抠衣登吾堂，再拜起何迟。我惊嘿内惭，欲应拙言词。长安十二门，丹毂交加驰。岂无吹嘘者，寒谷生春熙。掉头逝不返，顾此穷且羸。得非生所慕，其在于道而。吾少不自重，干禄思逢时。常羞尺寸获，恐致丘山隳。晚节始追悔，蹉跎抱深悲。彊勉贾馀勇，此意未知衰。多生不吾弃，感激动心脾。为学所大戒，在随俗习非。立志苟卓然，奚患建竖卑。神圣为奥㝔，善信为堂基。切问为津梁，勤学为阶梯。吾闻之前人，敬奉等蓍龟。今何以益生，请诵此语贻。生如汗血驹，蹀躞千里蹄。历块同一瞬，万古羡权奇。吾老困伏枥，兀硉筋骨疲。卧听鼓鼙鸣，昂首还长嘶。师友虽已邈，风义谅可追。敩学恒得半，期生为予规。六籍方洋洋，庶几可乐饥。
祠旁鸦
作者：叶方蔼
朝代：清
体裁：七言绝句

散似灰飞聚作团，荒祠攫食暮烟寒。金丸年少从旁过，尽说神鸦不敢弹。
秋夜
作者：叶方蔼
朝代：清
体裁：七言律诗

一夜秋风遍草堂，空阶凉月迥如霜。水禽噪客喧兰渚，山鬼窥人傍荔墙。漫兴诗成閒处咏，绝交书在箧中藏。祢衡夭折嵇康死，始信时危不易狂。
秋夜
作者：叶方蔼
朝代：清
体裁：七言律诗

眼看秋尽此江濆，客自凄清酒自醺。欹枕梦回钟窈窈，窥梁影堕月纷纷。豹栖岩底终嫌雾，鹤宿松颠更碍云。谁念多生憔悴质，年年行迹在人群。
秋夜不寐三首·其一
作者：叶方蔼
朝代：清
体裁：古风

孤馆夜不寐，寒衾转萧爽。惊飙振庭柯，落叶无隐响。离忧静中起，羁怀益难广。独起抚朱弦，残灯耿虚幌。
秋夜不寐三首·其三
作者：叶方蔼
朝代：清
体裁：古风

我爱庭前柏，经霜常绿林。上有千岁禽，唳月扬清音。直节无旁柯，颜色忘冬春。人云桃李花，不言蹊自深。青青岁寒姿，树此岂无阴。
秋夜不寐三首·其二
作者：叶方蔼
朝代：清
体裁：古风

应龙果何物，飞腾在斯须。气嘘烟雾蒸，降雨沛九衢。㗋下差差鳞，批之常杀躯。那因微欲牵，豢畜同凡鱼。
秋夜与骏孙话近事三首·其一
作者：叶方蔼
朝代：清
体裁：七言律诗

十年回首忆同游，牢落西风卧一丘。吾作官人疑剑外，君真廷尉望山头。发如绿草经秋短，身似黄杨遇闰愁。苦欲乘查问消息，夜凉河汉正悠悠。
秋夜与骏孙话近事三首·其三
作者：叶方蔼
朝代：清
体裁：七言律诗

翟公宾客散如烟，絮酒生刍几个探。东阁久应成马厩，西州空自笑羊昙。閤棺终荷君恩厚，正笏谁将国是担。三载扶风门下士，犹馀穷泪洒天南。
秋夜与骏孙话近事三首·其二
作者：叶方蔼
朝代：清
体裁：七言律诗

云霄数子共腾骞，上殿常邀圣主恩。醉酒时污丞相席，挥鞭不踏五侯门。风前泪落山阳笛，月下愁倾北海尊。今日昏昏吾与汝，齐名江左愧时论。
秋夜宿陈吉士颖侯止轩作
作者：叶方蔼
朝代：清
体裁：古风

老堕世网厌偪侧，始觉轩冕非真荣。触籓遂退两失㨿，人生所误缘浮名。纷华道义皆可慕，鱼与熊掌难合并。二者交战不自决，未便趣驾还柴荆。子今乍通金闺籍，一官项领才云成。胡然淡漠安此室，笑睨外物浮云轻。窗间布席大似掌，屋角仰视明星荧。空梁惟闻蝙蝠沸，破灶时睹伊威盈。雒诵殷殷出金石，辘轳那惜饥肠鸣。上溯羲文下周孔，若立参前与倚衡。迂阔毋乃真过吾，令人对尔颜发赪。床头咫尺争驰道，蝇纷蚁逐声薨薨。严霜谁不畏凛冽，马蹄东西各有营。何如布衾足馀暖，栩栩四体无将迎。翔风撼壁轰雷动，羡子忘机梦不惊。
秋日过邻院
作者：叶方蔼
朝代：清
体裁：七言律诗

山云禅榻静相因，偶为孤游得笑嚬。閒对景光真逝水，暗悲身世总流尘。频来檐鸟疑新主，别去庭花是故人。一阕渔歌数声篴，溪边林下转情亲。
立春日叠前韵柬说岩先生
作者：叶方蔼
朝代：清
体裁：七言律诗

九十春光信有诸，六分取次一分除。客来厌听新生事，老去愁逢未读书。挝鼓烧灯诚欠此，焚香扫地亦悠如。西园桃李休相笑，松柏青葱那便疏。
立春日口号三长句·其一
作者：叶方蔼
朝代：清
体裁：七言律诗

十日闭关如猬缩，今朝启户正逢春。且从阊阖瞻新象，也把衣冠振旧尘。窃禄自知惭报补，归耕祗合恨逡巡。鲈鱼莼菜方才过，江柳山梅又逼人。
立春日口号三长句·其三
作者：叶方蔼
朝代：清
体裁：七言律诗

今是何曾减昨非，行藏计拙转相违。潜鱼冻久应忘跃，倦鸟惊多更怯飞。破榻空悬留客少，羸骖长卧出门稀。软红尘土东华路，犹喜无能上素衣。
立春日口号三长句·其二
作者：叶方蔼
朝代：清
体裁：七言律诗

四十四年成底事，儿时嬉戏忆还赊。堆盘剩有青丝菜，簪髻稀逢綵胜花。已信形容安老丑，并无魂梦到繁华。开箱试捡春衣换，半在西邻酒姥家。
简熊学士
作者：叶方蔼
朝代：清
体裁：七言律诗

百丈狂澜手障馀，一人岳岳众谁如。趋朝旒冕同严友，下直门庭似隐居。忧国终朝时减食，致君半部只探书。太平启沃须相待，肯使閒人属望虚。